**SELETUSKIRI**

**Maaeluministri määruse „Otsetoetuste saamise üldised nõuded, põhisissetuleku toetus, ümberjaotav toetus ja noore põllumajandustootja toetus” eelnõu juurde**

**1. Sissejuhatus**

Määrus kehtestatakse Euroopa Liidu ühise põllumajanduspoliitika rakendamise seaduse § 2 lõike 2, § 8 lõike 2, § 15 lõike 2, § 16 lõike 3, § 38 lõike 3, § 39 lõike 3, Euroopa Parlamendi ja nõukogu määruse (EL) nr 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 6.12.2021, lk 1–186) artikli 4 lõigete 1, 2, 4 ja 5, artikli 18 lõike 1, artikli 29 lõike 3, komisjoni delegeeritud määruse (EL) nr 2022/126, millega täiendatakse Euroopa Parlamendi ja nõukogu määrust (EL) nr 2021/2115 täiendavate nõuetega teatavatele sekkumisviisidele, mille liikmesriigid määravad kindlaks kõnealuse määruse kohastest ajavahemikuks 2023–2027 ette nähtud ÜPP strateegiakavades, ning eeskirjadega, milles käsitletakse maa heas põllumajandus- ja keskkonnaseisundis hoidmise (HPK) 1, standardi kohast suhtarvu (ELT L 20, 31.1.2022, lk 52–94) artikli 2 ning komisjoni rakendusmääruse (EL) nr 2022/1173, millega kehtestatakse Euroopa Parlamendi ja nõukogu määruse (EL) 2022/2116 kohaldamise eeskirjad ühise põllumajanduspoliitika ühtse haldus- ja kontrollisüsteemi kohta (ELT L 183 8.7.2022 lk 23–34) artikli 3 lõigete 2 ja 3, artikli 5 lõike 6, artikli 7 lõike 1 punkti a, artikli 8 lõike 3 punkti i alusel.

Määrusega kehtestatakse otsetoetuste saamise üldised nõuded, jätkusuutlikkuse tagamiseks makstava põhisissetuleku toetuse (edaspidi *põhisissetuleku toetus*), jätkusuutlikkuse tagamiseks makstava täiendava ümberjaotava toetuse (edaspidi *ümberjaotav toetus*) ja noore põllumajandustootja täiendava sissetulekutoetuse (edaspidi *noore põllumajandustootja toetus*) saamise täpsemad nõuded ning toetuse taotlemise ja taotluse menetlemise kord. Aastatel 2023-2027 viivad liikmesriigid Euroopa Liidu ühist põllumajanduspoliitikat (edaspidi *ÜPP*) ellu riiklike strateegiakavade raames. Strateegiakava (edaspidi *ÜPP kava*) on riiklik strateegiadokument, mis seob üheks seni eraldi kavandatud ÜPP I samba toetused ja turukorraldusmeetmed (otsetoetused Euroopa Põllumajanduse Tagatisfondist) ja II samba toetused (maaelu arengu toetused Euroopa Maaelu Arengu Põllumajandusfondist ja riigi eelarvest). Seeläbi on liikmesriikidel senisest enam võimalusi planeerida ja rakendada strateegiakavade raames ÜPP-d võttes arvesse kohalikke olusid ja vajadusi.

Määrusega kehtestatud kolm toetust on eelkõige välja töötatud selleks, et aidata kaasa põllumajandustootjate konkurentsivõimele ja soodustada põlvkondade vahetust põllumajandussektoris. Põhisissetuleku toetuse, mis asendab perioodil 2014-2020 rakendatud ühtse pindalatoetuse (edaspidi *ÜPT* *toetus*), kaudu tagatakse, et põllumajandusmaid kasutatakse jätkuvalt põllumajandusliku tegevuse elluviimiseks. Põllumajandusliku tegevusena mõistetakse põllumajandusmaa kasutamist põllumajanduslikuks tootmiseks (taimekasvatuseks, loomade pidamiseks jne) ning põllumajandusmaa hoidmist karjatamiseks ja harimiseks sobilikus seisukorras, ehk hooldamist.

Lisaks põhisissetuleku toetusele on kohustuslik perioodil 2023-2027 rakendada ka ümberjaotavat toetust, mille eesmärgiks on suunata suurematelt põllumajandustootjatelt teatud osa toetusest väiksematele ja keskmise suurusega põllumajandustootjatele. Varem ei ole Eesti rakendanud ümberjaotavat toetust, kuna perioodil 2014-2020 oli tegemist liikmesriigile vabatahtlikult rakendatava toetusega.

Kolmanda toetusena reguleeritakse määrusega noore põllumajandustootja toetuse andmist ja korda. Toetuse eesmärgiks on aidata kaasa põlvkondade vahetusele põllumajandussektoris, toetades põllumajandustootjaid, kes alustavad põllumajandusliku tegevusega.

Põhisissetuleku toetusega ja ümberjaotava toetusega hõlmatud hektarid panustavad Euroopa Parlamendi ja nõukogu määruse (EL) nr 2021/2115 artiklis 6 välja toodud erieesmärgi a saavutamisele. Selle erieesmärgi peamiseks sihiks on toetada põllumajandusettevõtte elujõulisust tagavat sissetulekut ja põllumajandussektori vastupanuvõimet kogu liidus, et suurendada pikaajalist toiduga kindlustatust ja põllumajanduse mitmekesisust ning tagada põllumajandusliku tootmise majanduslik kestlikkus liidus. Noore põllumajandustootja toetusega hõlmatud hektarid panustavad erieesmärgi g saavutamisele. Selle erieesmärgi peasmiseks sihiks on muuta valdkond noorte põllumajandustootjate ja uute põllumajandustootjate jaoks atraktiivseks ja neid toetada ning soodustada kestliku ettevõtluse arengut maapiirkondades.

Samuti panustavad põhisissetuleku toetus ja ümberjaotav toetus tegevuspõhise riigieelarve „Põllumajandus, toit ja maaelu programm 2023–2026“ programmi tegevusse 7.5.3. riskijuhtimine ja põllumajandusturgude tasakaal ning noore põllumajandustootja toetus programmi tegevusse 7.5.2. põlvkondade vahetus. Lisaks panustavad kõik kolm toetust „Põllumajanduse ja kalanduse valdkonna arengukava aastani 2030“ põllumajandussaaduste tootmise, väärindamise, turustamise tegevussuuna eesmärkidesse:

1. Eesti toiduainesektor on konkurentsivõimeline nii sise- kui ka välisturul.
2. Tootja positsioon turul on tugev.
3. Eesti tarbijad eelistavad ja tarbivad Eestis toodetud toitu.

Põhisissetuleku toetuse ja ümberjaotava toetuse potentsiaalsete toetuse saajate hulka on kaasatud kõik põllumajandusega tegelevad isikud. Noore põllumajandustootja toetuse potsentsiaalsete toetuse saajate hulka on arvatud kõik kuni 40. aastased äsja esmakordselt põllumajandusliku tegevusega alustanud või põllumajandusliku majapidamise ülevõtnud noored põllumajandustootjad.

Määruse eelnõu ja seletuskirja koostas Maaeluministeeriumi maakasutuspoliitika osakonna otsetoetuste valdkonnajuht Reno Paju (625 6144; reno.paju@agri.ee), sama osakonna nõunik Veronika Vallner-Kranich (625 6253, veronika.vallner-kranich@agri.ee) ning sama osakonna peaspetsialist Birgit Pai (625 6146; birgit.pai@agri.ee). Juriidilise ekspertiisi määruse eelnõule on teinud Maaeluministeeriumi õigusosakonna nõunik Mari-Liis Kivipõld (625 6283, mari-liis.kivipold@agri.ee).

**2. Eelnõu sisu ja võrdlev analüüs**

Määruse eelnõu (edaspidi *eelnõu*) koosneb neljast peatükist, sealhulgas kahekümne kahest paragrahvist.

Eelnõu §-s 1 sätestatakse määruse reguleerimisala. Määrusega kehtestatakse otsetoetuste saamise üldised nõuded, põhisissetuleku toetuse, ümberjaotava toetuse ja noore põllumajandustootja toetuse saamise täpsemad nõuded ning toetuse taotlemise ja taotluse menetlemise kord.

**Eelnõu §-s 2 sätestatakse nõuded otsetoetuse taotlejale.**

**Lõikes 1** sätestatakse, etotsetoetust võib anda Euroopa Parlamendi ja nõukogu määruse (EL) 2021/2115 artikli 3 punktis 1 nimetatud isikule või isikute ühendusele, kes tegeleb sama artikli punktis 2 nimetatud põllumajanduslikus majapidamises käesoleva määruse §-s 3 nimetatud põllumajandusliku tegevusega ja vastab käesoleva paragrahvi lõikes 2 või 3 sätestatud aktiivse põllumajandustootja nõuetele (edaspidi koos *taotleja*). Põllumajanduslikke otsetoetuseid võivad taotleda nii juriidilised isikud kui ka füüsilised isikud või isikute ühendused. Piiranguid ettevõtlusvormidele ei seata. Küll aga peavad isikud täitma toetuse saamise nõudeid, mis on sätestatud Euroopa Liidu asjakohastes määrustes, Euroopa Liidu ühise põllumajanduspoliitika rakendamise seaduses (edaspidi *ELÜPS*) ja selles määruses. Põllumajanduslikuks tegevuseks määruse (EL) nr 2021/2115 ja sama määruse §-i 3 alusel loetakse maaharimine, sealhulgas märgalaviljelus, tavapärased põllutööd ja saagikoristus, põllumajandusloomade aretamine ja pidamine ning lühikese raieringiga madalmetsa kasvatamine. Taotleja põllumajandusliku majapidamise moodustavad kõik tema juhitavad ja põllumajanduslikuks tegevuseks kasutatavad üksused, mis asuvad Eesti territooriumil. Euroopa Parlamendi ja nõukogu määruse (EL) 2021/2116 artikli 65 lõikes 2 nimetatud pindalapõhiste otsetoetuste ja maaelu arengu toetuste taotlemiseks esitab taotleja oma majapidamise põllumajandusmaa kohta ühe taotluse.

**Lõikes 2** sätestatakse, et aktiivseks põllumajandustootjaks loetakse taotlejat, kelle põllumajandusliku majapidamise kohta anti taotluse esitamise aastale eelnenud kalendriaastal otsetoetusi kuni 5000 eurot (edaspidi *aktiivne tootja*). Vastavalt Euroopa Parlamendi ja nõukogu määruse (EL) 2021/2115 artikli 4 lõikele 5 võivad liikmesriigid lugeda aktiivseteks põllumajandustootjateks põllumajandustootjaid, kelle saadud otsetoetused ei ületanud eelneval aastal 5 000 eurot. Piirmäära seadmisel maksimaalses ulatuses lähtuti eelkõige administratiivse koormuse optimeerimise vajadusest, kuna aktiivse tootja nõudele vastavust tuleb kontrollida kõigi otsetoetuste taotlejate (2021. aastal ligi 14 000) puhul.

**Lõikes 3** sätestatakse, et taotleja, kelle põllumajandusliku majapidamise kohta anti taotluse esitamise aastale eelnenud kalendriaastal otsetoetusi rohkem kui 5000 eurot, loetakse aktiivseks tootjaks juhul, kui ta vastab vähemalt ühele järgmistest tingimustest:

1) taotluse esitamise kalendriaastal on tema kasutuses vähemalt üks hektar põllumaad;

2) taotluse esitamise kalendriaastal on tal põllumajandusloomade registri andmetel ühele loomühikule vastaval hulgal põllumajandusloomi või üks mesilaspere;

3) taotluse esitamise kalendriaastal on tema kasutuses oleva põllumajandusmaa karjatamiseks ja harimiseks sobilikus seisukorras hoidmise kulu vähemalt 60 eurot hektari kohta.

Aktiivseks põllumajandustootjaks loetakse füüsilisi või juriidilisi isikuid, kelle saadud otsetoetuste summa ei ületanud eelneval aastal 5 000 eurot. Kui eelneval aastal saadud otsetoetuste summa on suurem kui 5000 eurot, siis füüsiline isik või juriidiline isik loetakse aktiivseks põllumajandustootjaks, kui taotleja taotlemise aastal kasutuses oleva põllumaa suurus on vähemalt 1,00 hektar või tema nimel on põllumajandusloomade registris 1 loomühikule vastaval hulgal põllumajandusloomi või 1 mesilaspere. 2021. aastal oli selliseid otsetoetuste taotlejaid, kelle otsetoetuste summa ületas 5000 eurot, kokku 3944, kellest omakorda 71 taotlejal ei olnud vastavalt põllumajandustoetuste ja põllumassiivide registri andmetele 1 hektarit põllumaad ning nendest omakorda 54 taotlejal ei olnud vastavalt põllumajandusloomade registri andmetele 1 loomühikule vastaval hulgal põllumajandusloomi või 1 mesilasperet.

Taimekasvatusega tegelevatele isikutele seati aktiivse tootja mõistele vastavuse tõendamiseks võimalus teha seda läbi taotluse aastal taotleja kasutuses oleva põllumaa, mida üldjuhul kasutatakse põllumajandustoodete tootmiseks. Loomakasvatajatele vastavalt põllumajandusloomade registris taotleja nimel olevate loomade kaudu, keda peab minimaalselt olema 1 loomühikule vastaval hulgal või peab taotleja nimel olema 1 mesilaspere. Põllumajandusloomade loomühikuteks ümberarvutamise korral kasutatakse maaeluministri 30. septembri 2022. aasta määruse nr 53 „Põllumajanduses kasutatava eriotstarbelise diislikütuse ostuõiguse andmine“ § 2 lõikes 2 sätestatud koefitsiente. Taotlejatele, kes põllumajandusliku tootmistegevusega ei tegele, vaid hoiavad põllumajandusmaad karjatamiseks ja harimiseks sobilikus seisukorras ehk hooldavad põllumajandusmaad, seati aktiivse põllumajandustootja nõudele vastavuse tõendamise tingimuseks põllumajandusmaa karjatamiseks ja harimiseks sobilikus seisukorras hoidmise kulu, mis minimaalselt võib olla 60 eurot hektari kohta. Kulu piirmäära seadmisel võeti peamiselt aluseks Eesti Maaülikooli 2016. aastal teostatud uuringus „Põllumajanduslike otsetoetuste raames minimaalsete hooldustööde nõuete rakendamine aastatel 2013–2016“ nimetatud hinnangulist kaalutud keskmist kulu, mis kulub põllumajandusmaa hoidmiseks karjatamiseks ja harimiseks sobilikus seisukorras, arvestatuna ka tänast hinnavääringut. Püõllumajandusmaa karjatamiseks ja harimiseks sobilikus seisukorras hoidmise kulude tõendamiseks sobivad kuludokumendid, mille põhjal on võimalik tuvastada tehtud kulutuste usaldusväärsust või kui tegevus lastakse teha teenustööna, siis teenuse osutamist tõendavad kuludokumendid.

**Lõikes 4** sätestatakse, et põllumajandusloomade loomühikuteks ümberarvutamise korral kasutatakse maaeluministri 30. septembri 2022. aasta määruse nr 53 „Põllumajanduses kasutatava eriotstarbelise diislikütuse ostuõiguse andmine“ § 2 lõikes 2 sätestatud koefitsiente.

Põllumaa ja põllumajandusloomade ning mesilaspere andmeid kontrollitakse vastavalt põllumajandustoetuste ja põllumassiivide registrist ja põllumajandusloomade registrist. Põllumajandusmaa karjatamiseks ja harimiseks sobilikus seisukorras hoidmise kulu tõendamiseks esitab taotleja Põllumajanduse Registrite ja Informatsiooni Ametile (edaspidi *PRIA*) vastavad kuludokumendid PRIA järelepärimise peale.

**Eelnõu §-s 3 sätestatakse põllumajanduslik tegevus.**

**Lõike 1** kohaselt loetakse põllumajanduslikuks tegevuseks põllumajandustoodete tootmist ja põllumajandusmaa hoidmist karjatamiseks või harimiseks sobilikus seisukorras. Põllumajandusliku tegevuse määratlemisel on lähtutud Euroopa Parlamendi ja nõukogu määruse (EL) nr 2021/2115 artikli 4 lõikes 2 sätestatust, milles nähakse ette tingimused, millega liikmesriikidel on riigisiseste nõuete kehtestamisel kohustuslik arvestada.

Nii põllumajandustoodete tootmisele kui ka põllumajandusmaa hoidmisele karjatamiseks või harimiseks sobilikus seisukorras ehk hooldamisele tegevuse iseloomust lähtuvaid nõudeid ei kehtestada. Oluline, et nii tootmine kui ka hooldamine toimuks nii, et põllumajandusmaal oleks välistatud ebasoovitava taimestiku ulatuslik levik ning seda maad peab olema võimalik kasutada järgmisel kasvuperioodil põllumajanduslikuks tegevuseks ilma lisakuludeta. Seejuures tootmistegevust tuleb läbi viia kasutades kohalikele normidele vastavaid agrotehnilisi võtteid ja loomakasvatuse tehnoloogiaid.

**Lõike 2** kohaselt loetakse põllumajandustoodete tootmiseks selliste põllumajandustoodete tootmist, mis on nimetatud Euroopa Liidu toimimise lepingu I lisas, välja arvatud kalandustooted ja puittaimed, mida kasvatatakse dekoratiivsel eesmärgil ja turustatakse enne nende raieküpseks saamist, aga ka maaharimist, sealhulgas märgalaviljelust, tavapäraseid põllutöid ja saagikoristust, põllumajandusloomade aretamist ja pidamist ning lühikese raieringiga madalmetsa kasvatamist.

**Lõige 3** sätestab üldreegli põllumajandusmaa hoidmiseks karjatamiseks või harimiseks sobilikus seisukorras, ilma tavapärasest erinevaid põllumajandusmeetodeid või -masinaid vajava ettevalmistava tegevuseta, millisteks loetakse asjakohaseid tegevusi, mis välistavad põllumajandusmaa võsastumise ja ebasoovitava taimestiku ulatusliku leviku.

**Eelnõu §-s 4 sätestatakse nõuded toetusõigusliku põllumajandusmaa kohta.**

**Lõike 1** kohaselt antakse toetust vähemalt ühe hektari põllumajandusmaa kohta, millel tegeletakse §-s 3 nimetatud põllumajandusliku tegevusega ning mida taotlejal on õigus kasutada taotluse esitamise aasta 15. juuni seisuga. Põllumajandusmaa pindala määramisel võetakse arvesse:

1) põld pindalaga vähemalt 0,30 hektarit;

2) ühel põllumassiivil kõrvuti paiknevad põllud, mille pindala kokku on vähemalt 0,30 hektarit;

3) pärandniidu ala pindalaga vähemalt 0,30 hektarit;

4) kõrvuti paiknevad pärandniidud või nende alad, mille pindala kokku on vähemalt 0,30 hektarit.

Otsetoetuseid on võimalik taotleda, kui taotleja kasutuses on vähemalt üks hektar toetusõiguslikku põllumajandusmaad, millel tegeletakse põllumajandusliku tegevusega, milleks on põllumajandustoodete tootmine ja põllumajandusmaa hoidmine karjatamiseks või harimiseks sobilikus seisukorras. Põllumajandusmaa peab olema taotleja kasutuses taotluse esitamise aasta 15. juuni seisuga. Nimetatud säte on vajalik juhul, kui põllumajandusmaa kasutusõigus läheb üle teisele isikule. Toetuse taotlemise õigus jääb sellele isikule, kellel oli õigus kasutada maad 15. juuni seisuga.

Põllumajandusmaa pindala määramisel võetakse arvesse vähemalt 0,30 hektari suurune põld ning ühel põllumassiivil kõrvuti paiknevad põllud, mille pindala kokku moodustab vähemalt 0,30 hektarit. Põllumajandusmaa pindala määramise reeglit kohaldatakse ka pärandniidu alale ning kõrvuti paiknevatele pärandniitudele või nende aladele.

**Lõikes 2** sätestatakse, et toetust antakse sama paragrahvi lõikes 1 nimetatud põllumajandusmaa kohta, mis on kantud põllumajandustoetuste ja põllumassiivide registrisse või Eesti Looduse Infosüsteemi (edaspidi *EELIS*). Perioodil 2023-2027 on toetusõiguslikud lisaks põllumajandustoetuste ja põllumassiivide registrisse kantud põllumajandusmaadele ka EELISesse kantud pärandniidud, mille kohta on võimalik taotleda pindalatoetust ning mis peavad samuti vastama sama paragrahvi lõikes 1 nimetatud tingimustele.

**Lõikes 3** sätestatakse, et põllumajandusmaa, mis on taotleja kasutuses, peab olema hooldatud, kasutades selliseid meetodeid või asjakohaseid agrotehnilisi võtteid, mis välistavad ebasoovitava taimestiku ulatusliku leviku ning võimaldavad seda maad kasutusele võtta põllumajandusliku tegevusega tegelemiseks ilma lisakuludeta järgmisel kasvuperioodil. Tegemist on üldreegliga seisundi kohta, millele põllumajandusmaa peab vastama sõltumata sellest, millise põllumajandusliku tegevusega seal tegeletakse.

Kogu taotleja kasutuses oleva põllumajandusmaa kohta kehtib üldine nõue, et see peab olema nõuetekohaselt hooldatud. Nõuetele vastav hoolduse tase on võimalik saavutada, kasutades järgmisi tegevusi: põllumaa harimine, rohumaadel põllumajandusloomade karjatamine, rohumaa niitmine, sööti jäetud maa hooldamine niitmise või hekseldamise teel, põllumaa hoidmine musta kesana jm sobilik tegevus, vältimaks põllumajandusmaa otstarbe muutust, rohumaa või sööti jäetud maa maade võsastumist. Ebasoovitava taimestiku all peetakse silmas kõiki neid taimi, mida inimene ei kultiveeri, kuid mis on kohanenud kultuurtaimede kasvutingimustega, kasvavad nendega koos ja vähendavad kultuurtaimede saaki. Ebasoovitava taimestiku levikuna käsitatakse põllumajandusmaal (välja arvatud pärandniidul) eelkõige takja, ohaka, puju, putkede, tuulekaera ja puittaimede kasvu ja levikut. Nende taimede ulatuslik levik võib põhjustada maa põllumajanduslikust kasutusest väljalangemist. Ulatusliku leviku all peetakse silmas olukorda, kus ebasoovitav taimestik hõlmab kogu põldu või mingit põllu osa. Sel juhul on põld osaliselt või täielikult toetuse nõuetele mitte vastav. Põllumajandusmaa ei ole heas korras, kui see on võsastunud või seal kasvavad valdavalt ebasoovitavad taimed. Ilma lisakuludeta kasutusele võtmine tähendab, et taimekasvatamise ettevalmistamiseks tehakse täiendavaid tegevusi, mida tavapäraselt pole vajalik teha kui järgitakse kohalikele normidele agrotehnilisi võtteid (näiteks on vaja võsa eemaldada enne kultuuri külvamist või rohumaa niitmist). Agrotehniliste võtete kohaldamist toetab ka Eesti Taimekasvatuse Instituudi koostatud juhendmaterjal „Hea põllumajandustava[[1]](#footnote-2)“, mis on põllumajanduse üldtunnustatud reeglistik ja koosneb õigusaktidega määratud keskkonnanõuetest ja soovituslikest juhistest.

**Lõikes 4** sätestatakse, millisel tingimusel vastab põllumajandusmaa, millel tegeletakse põllumajandusliku tootmisega, § 4 lõikes 3 sätestatud nõudele. Seega peab põllumajandusmaa kasutamine tootmistegevuseks toimuma nii, et oleks välistatud ebasoovitava taimestiku ulatuslik levik ning seda maad peab olema võimalik kasutada järgmisel kasvuperioodil põllumajanduslikuks tegevuseks ilma lisakuludeta.

Põllumajandustootmise iseloomu või intensiivsuse kohta on liikmesriigil võimalik konkreetsemaid lisanõudeid kehtestada ainult lähtudes kohalikest kliima- ja mullastiku tingimustest, tavapärasest kohalikust agrotehnilisest praktikast ja loomakasvatuse tehnoloogiatest. Seetõttu nähakse ette, et põllumajandusmaa vastab § 4 lõikes 3 sätestatud nõudele, kui tootmistegevuse puhul kasutatakse kohalikele normidele vastavaid agrotehnilisi võtteid ja loomakasvatuse tehnoloogiaid.

**Lõike 5** sätestatakse, millisel tingimusel vastab põllumajandusmaa, mida hoitakse karjatamiseks või harimiseks sobilikus seisukorras, § 4 lõikes 3 sätestatud nõudele. Põllumajandusmaa, mida hoitakse karjatamiseks või harimiseks sobilikus seisukorras, vastab § 4 lõikes 3 sätestatud nõudele, kui seal tegeletakse vähemalt üle aasta ehk igal teisel aastal asjakohaste tegevustega, mis välistavad põllumajandusmaa võsastumise ja ebasoovitava taimestiku ulatusliku leviku.

**Lõikes 6** sätestatakse nõuded põllumajandusmaale, millel kasvatatakse viljapuid ja marjapõõsaid, kuid mida ei kasutata põllumajandustoodete tootmiseks, vaid seda maad hoitakse karjatamiseks või harimiseks sobilikus seisukorras. Sellisel põllumajandusmaal peavad puud ja põõsad olema heas vegetatiivses seisundis ning võraalused ja reavahed peavad olema niidetud või muul viisil hooldatud.

Reavahede ja võraaluste hooldamise võtted sõltuvad taimkattest. Hooldamise tähtsaimaks eesmärgiks on vältida umbrohu levikut. Reavahed, kus kasvavad rohttaimed, peavad olema hooldatud, et välistada erinevate haiguste kandumist rohttaimedelt puuvilja- ja marjakultuuridele. Samuti pidurdab õige hooldus kahjurputukate levikut.

**Lõike 7** kohaselt on põllumajandusmaa, mida kasutatakse alates taotluse esitamisest kuni taotluse esitamise kalendriaasta lõpuni lühiajaliselt või väljaspool taimekasvatusperioodi mittepõllumajanduslikuks tegevuseks, toetusõiguslik, kui nimetatud tegevused ei kahjusta põllumajanduskultuuri kasvatamist või rohukamarat või mullapinda ning seda põllumajandusmaad saab pärast nimetatud tegevusi võtta kasutusele põllumajanduslikuks tegevuseks ilma lisakuludeta.

Liikmesriikidele on ette nähtud kehtestada eelkõige toetusõigusliku hektari määratluse raames kriteeriumid põllumajandusliku tegevuse ülekaalu kindlakstegemiseks juhul, kui maad kasutatakse ka mittepõllumajanduslikuks tegevuseks. Tingimuste seadmisel on lähtutud paljustki senisest praktikast, mille kohaselt lubatavad mittepõllumajanduslikud tegevused ei tohi rikkuda põllumajandusliku tegevuse eesmärgipärasust ning tekitada põhjendamatuid lisakulutusi. Sellest lähtuvalt on põllumajandusmaal lubatud laatade, näituste, spordivõistluste, oksjonite ja meelelahutusürituste korraldamine, talvisel ajal lumekatte olemasolul suusa-, jää- ja ralliraja vm talispordiala harrastamiseks asjakohase ala rajamine ja kasutamine ning metsamaterjali ajutine ladustamine (väljaspool taimekasvuperioodi). Mittepõllumajanduslik tegevus ei tohi kahjustada põllumajanduskultuuri kasvatamist ning rohukamarat või mullapinda ning seda maad peab olema võimalik uuesti põllumajanduslikuks tegevuseks kasutusele võtta ilma lisakuludeta.

**Lõikes 8** sätestatakse tingimused põllumajandusmaale, millel kasvatatakse lühikese raieringiga paju (*Salix*) madalmetsa, mis on toetusõiguslik, kui ridade vaheline kaugus üksteisest on kuni 10 meetrit ning sellel tehakse raiet vähemalt igal viiendal aastal arvates istandiku rajamisest või viimase raie tegemisest. Kui hiljemalt viiendal aastal arvates istandiku rajamisest või viimasest raiest uut raiet ei tehta, loetakse, et põllumajandusmaa ei ole olnud toetusõiguslik ka eelmisel neljal aastal. Nimetatud madalmetsa rajamine ja kasvatamine peab olema kooskõlas maaparandusseaduses ja looduskaitseseaduses sätestatuga.

Võrreldes perioodiga 2014-2020 on uue nõudena sisse toodud madalmetsa kasvatamise tingimus, mille kohaselt tuleb edaspidi järgida kehtestatud ridade vahelist kaugust üksteisest.

**Lõikes 9** sätestatakse tingimused toetusõigusliku kanepi kasvatamise kohta. Lõike 9 kohaselt on põllumajandusmaa, millel kasvatatakse kanepit (*Cannabis*), toetusõiguslik, kui kasvatatav sort vastab komisjoni delegeeritud määruse (EL) nr 2022/126 artiklis 2 sätestatud nõuetele ja kanepi kasvatamisel täidetakse sama määruse artiklis 5 sätestatud nõudeid. Kanepi kasvatamisel tuleb järgida kohalikke agrotehnilisi praktikaid sh sordiomaniku soovitusi. Kanepi õitsemise algusest tuleb viivitamata teavitada PRIA-t ning kanepit tuleb kasvatada vähemalt seni, kuni selle õitsemise lõpust on möödunud kümme päeva.

Juhul, kui taotlusele kantaval põllumaal kasvatatakse kanepit, peab kasvatatav sort olema kantud EL ühtsesse sordilehte ning tetrahüdrokannabinooli (THC) sisaldus ei tohi Euroopa Parlamendi ja nõukogu määruse (EL) nr 2021/2115 artikli 4 lõike 4 teise lõigu kohaselt ületada 0,3%. Ühtne põllukultuuride sordileht on kättesaadav [Euroopa Taimesortide Kataloogist](https://ec.europa.eu/food/plant/plant_propagation_material/plant_variety_catalogues_databases/search/public/index.cfm?event=SearchVariety&ctl_type=A&species_id=240&variety_name=&listed_in=0&show_current=on&show_deleted). Kanepi õitsemisest teada andmine on oluline seetõttu, et kanepitaimedelt on vaid piiratud ajal võimalik võtta THC analüüside tegemiseks vajalikke proove. Juhul, kui analüüside tulemusena on THC sisaldus lubatust suurem, ei ole põld, millel kasvatatakse kanepit, toetusõiguslik.

**Lõike 10** kohaselt avaldatakse toetusõiguslike kanepisortide nimed PRIA veebilehel hiljemalt taotluse esitamise kalendriaasta 2. maiks.

Komisjoni delegeeritud määruse (EL) nr 2022/126 artikli 3 lõike 5 kohaselt peavad liikmesriigid tagama, et kanepitootjatele teatatakse õigeaegselt nende kanepisortide nimed, mille THC sisaldus on lubatust suurem ja millisel juhul ei ole sellist sorti kanepi kasvatamiseks kasutatav maa Euroopa Parlamendi ja nõukogu määruse (EL) nr 2021/2115 artikli 4 lõike 4 teise lõigu kohaselt toetusõiguslik ning selline teave tuleb avalikustada mitte hiljem kui taotluse esitamise kuupäeval.

**Lõike 11** kohaselt lähtutakse toetusõigusliku põllumajandusmaa määratlemisel maaeluministri 20. detsembri 2022. a määruse nr 67 „Põllumassiivi kaardi koostamise ja põllumassiivi toetusõigusliku pindala määramise tingimused ja korra ning põllumassiivi kasutamise kohta esitatavad andmed ja nende esitamise kord” sätestatust.

**Eelnõu §-s 5 sätestatakse tingimuslikkuse nõuded.**

**Lõigetes 1 ja 2** sätestatakse, et taotleja täidab oma põllumajanduslikus tegevuses ja kogu põllumajandusliku majapidamise maal maaeluministri 21. detsembri 2022. a määruse nr 68 „Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded“ sätestatud nõudeid. Nõudeid tuleb täita kogu taotluse esitamise kalendriaasta vältel.

Uuel perioodil asendatakse varasematel perioodidel kehtinud nõuetele vastavuse süsteem tingimuslikkuse süsteemiga. Tingimuslikkuse süsteemi aluseks on põhimõte, mille kohaselt tuleks otsetoetuste ja teatud maaelu arengu toetuste täies mahus maksmine toetuse saajatele siduda maakasutuse, põllumajandustootmise ja põllumajandusliku tegevusega seotud eeskirjade järgimisega. Tingimuslikkuse süsteem hõlmab ühise põllumajanduspoliitika põhistandardeid keskkonna, kliimamuutuste, maa hea põllumajandus- ja keskkonnaseisundi, rahvatervise, taimetervise ja loomade heaolu valdkonnas. Tingimuslikkuse alla kuuluvad Euroopa Parlamendi ja nõukogu määruse (EL) nr 2021/2115 artikli 12 lõikes 1 nimetatud kohustuslikud majandamisnõuded ning maa heas põllumajandus- ja keskkonnaseisundis hoidmise nõuded. Kohustuslike majandamisnõuete puhul ei ole tegemist uute või täiendavate nõuete kehtestamisega, vaid olemasolevate nõuete kontrollisüsteemi kohandamisega tingimuslikkuse süsteemist lähtuvalt ehk tegemist on vaid põllumajandustoetuste sidumisega Eestis kehtivate õigusaktidega (näiteks veeseadus, looduskaitseseadus jt). Liikmesriigid peavad tagama, et kogu põllumajandusmaad, sealhulgas maad, mida enam ei kasutata tootmise eesmärgil, hoitakse heas põllumajandus- ja keskkonnaseisundis. Tulenevalt ELi liikmesriikide erinevatest looduslikest, kliima- jm tingimustest ning põllumajandustootmise ja maakasutuse eripärast ei ole võimalik kehtestada ELi määrusega kõikidele liikmesriikidele kohalduvaid ühtseid tingimusi. Vastavalt EL määruses liikmesriigile antud kohustusele kehtestatakse riiklikul või piirkondlikul tasandil maa heas põllumajandus- ja keskkonnaseisundis hoidmise nõuded maaeluministri 21. detsembri 2022. a määrusega nr 68 „Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded“. Juhul, kui nõuded ei ole täidetud, vähendatakse makstavaid otsetoetuseid või jäetakse toetuse taotlus rahuldamata.

**Lõike 3** kohaselt on taotleja kohustatud esitama andmed kogu lõikes 1 nimetatud maa kohta.

**Eelnõu §-s 6 sätestatakse põllumajandusliku majapidamise üleandmine.**

Põllumajandusliku majapidamise üleandmise korral kohaldatakse maaeluministri 20. detsembri 2022. a määruse nr 67 ,,Põllumassiivi kaardi koostamise, põllumassiivi toetusõigusliku pindala määramise ja põllumassiivi kasutamise kohta andmete esitamise tingimused ja kord“ §-s 6 sätestatut.

**Eelnõu §-s 7 sätestatakse põhisissetuleku toetuse ja ümberjaotava toetuse saamise nõuded.**

**Lõikes 1 ja 2** sätestatakse nõuded põhisissetuleku toetuse taotlejale ja nõuded põllumajandusmaa kohta. Lisaks peab taotleja täitma tingimuslikkuse süsteemi nõudeid.

**Lõike 3 ja 4** kohaselt antakse ümberjaotavat toetust taotlejale, kellele antakse sama kalendriaasta kohta põhisissetuleku toetust. Ümberjaotavat toetust antakse maksimaalselt kuni 130 hektari põllumajandusmaa kohta.

**Eelnõu §-s 8 sätestatakse noore põllumajandustootja toetuse saamised nõuded.**

**Lõige 1** sätestab, et noore põllumajandustootja toetust antakse taotlejale, kes taotleb põhisissetuleku toetust ning kes vastab §-s 2 sätestatud nõuetele ja täidab sama määruse §-s 5 nõudeid. Seega peab taotleja taotlema põhisissetuleku toetust ning täitma põhisissetuleku toetuse nõudeid.

Noore põllumajandustootja määratletlemisel võetakse aluseks Euroopa Parlamendi ja nõukogu määruse (EL) nr 2021/2115 artikli 4 lõige 6, mille kohaselt on taotleja noor põllumajandustootja kui ta on 35-40. aastane isik ning kes on põllumajandusliku majapidamise juht ja kes omab asjakohast koolitust või vajalikke oskusi. Liikmesriigid sätestavad siseriikliku õigusega asjakohase koolituse või vajalikke oskuste nõuded ning samuti noore põllumajandustootja vanuse ülempiiri. Igal taotluse esitamise aastal peab noor põllumajandustootja olema kuni 40-aastane ning ei tohi saada taotluse esitamise aastal 41. Vanuse nõudele vastamist kontrollitakse igal toetuse taotlemise aastal. Seega kui taotleja on 2023. aastal 39. aastane ning taotleb noore põllumajandustootja toetust, saab ta toetust veel 2024. aastal, kuid 2025. aastal ei ole tal enam õigust toetust saada kuna ta on üle 40. aasta vanune.

Toetust antakse füüsilisele isikule, füüsilisest isikust ettevõtjale ja juriidilisele isikule maksimaalselt kuni viis aastat eeldusel, et taotleja on alustanud põllumajandusliku tegevusega maksimaalselt kuni viis kalendriaastat enne, kui ta esitas esimest korda käesoleva määruse raames antava noore põllumajandustootja toetuse taotluse. Põllumajandusliku tegevusega ei tohi olla tegeletud rohkem kui viis aastat enne esmakordset noore põllumajandustootja toetuse määramist. Seega näiteks, kui taotleja esitab esimest korda noore põllumajandustootja toetuse taotluse 2023. aastal, siis tema põllumajandusliku tegevuse alustamise algusaasta peab olema ajavahemikul 2018-2023 ning kui põllumajandusliku tegevusega on alustatud enne 2018. aastat, siis toetust ei määrata. Kui taotleja on alustanud põllumajandusliku tegevusega 2021. aastal ja taotleb noore põllumajandustootja toetust 2023. aastal, siis on tal õigus saada noore põllumajandustootja toetust veel kuni kolm aastat. Kui toetust taotleb juriidiline isik, siis peavad kõik juriidilise isiku üle kontrolli teostavad ja juhtimises osalevad füüsilised isikud vastama noore põllumajandustootja toetuse nõuetele samamoodi nagu toetust taotlevad füüsilised isikud ja füüsilisest isikust ettevõtjad. Samad nõuded kehtivad ka prokuristile. Prokurist on volitatud isik, kelle on õigus esindada ettevõtjat kõigis majandustegevusega seotud õigustoimingutes. Taotleja on toetusõiguslik, kui ta on alustanud põllumajanduslike tegevustega just selle ettevõtte raames, millega ta toetust taotleb.

Lõike 1 punktiga 2 sätestatakse muuhulgas täiendav nõue juriidilistele isikutele. Kõik juriidilise isiku liikmed (osanik, aktsionär, liige, juhtimis- ja kontrollorgani liige ning prokurist) peavad olema füüsilised isikud. **Osaühingu osanikeks võivad olla vaid füüsilised isikud. Aktsiaseltsi aktsionärideks võivad olla vaid füüsilised isikud. T**ulundusühistu **liikmeteks võivad olla vaid füüsilised isikud.** Mittetulundusühingu liikmeteks võivad olla vaid füüsilised isikud. Täisühingu osanikeks võivad olla vaid  **füüsilised isikud.** Usaldusühingu osanikeks võivad olla vaid **füüsilised isikud.** Sarnane nõue kehtib ka teiste ettevõtlusvormide osas. Taotlejate ringist jäävad välja juriidilised isikud, kelle liige on juriidiline isik (näiteks jäävad taotlejate ringist välja osaühingud, kelle osanik on juriidiline isik). Seega läbi füüsiliste isikute tehakse kindlaks kas juriidiline isik vastab noore põllumajandustootja saamise nõuetele ja tingimustele.

**Lõikega 2** täpsustatakse põllumajandusalase hariduse ja töökogemuse nõudeid. Vähemalt üheaastase põllumajandusalase töökogemuse all mõistetakse seda, et taotlejal peab olema praktiline ehk tegelik põllumajandusalane töökogemus Euroopa Parlamendi ja nõukogu määruse (EL) nr 2021/2115 artikli 4 lõike 2 põllumajandusliku tegevuse valdkonnas. Seejuures loetakse põllumajandusalaseks töökogemuseks põllumajandusliku hariduse omandamisel läbitud praktika kogemust ja näiteks põllumehi teenindavas ettevõttes töötamist, kui töö oli seotud otseselt sööda- või silovarumise teenuse osutamise, teravilja koristuse või kuivatamisega või muu sellise otsese põllumajandusliku tegevusega. Seega töökogemuse arvestamisel eeldab töötamine põllumajandusettevõttes töötaja aktiivset osalemist põllumajanduslike tööde planeerimises ja läbiviimises. Kui töökogemus on saadud näiteks põllumajandusettevõttes raamatupidajana töötades, vahendusteenuse osutamisega või ainult põllumajandussisendite müügiga, siis neil juhtudel ei ole tegemist põllumajandusliku töökogemusega. Seega ei saa lugeda otseseks põllumajanduslikuks töökogemuseks põllumajandusettevõttes näiteks sekretärina, turundusspetsialistina või tootejuhina töötamist kuna tegemist ei ole otsese põllumajandusliku töökogemusega kuigi töötaja täidab tööülesandeid põllumajandusettevõttes.

Hariduse nõude täitmisel võetakse arvesse põllumajandusharidus, kas põllumajandusalane keskeri- või kõrgharidus või kutseseaduse § 4 lõikes 4 nimetatud kvalifikatsiooniraamistiku kutsekvalifikatsiooni 4. tase põllumajandustootmise valdkonnas või Eesti hariduse infosüsteemis enne 2013. aasta 1. septembrit registreeritud õppekavale vastav põllumajandusalane kutsekeskharidus. Põllumajanduslike erialade hulka loetakse näiteks järgmised õppekavad: aiandus, põllumajandussaaduste tootmine ja turustamine, loomakasvatus, loomakasvatustöötaja, põllumajandustöötaja jms. Siia alla ei kuulu näiteks maastikuarhitektuur, metsandus, kalandus, veterinaarmeditsiin, looduskaitse jms.

**Lõikega 3** reguleeritakse põllumajandusliku tegevusega alustamise üksikasjad noore põllumajandustootja toetuse tähenduses. Põllumajandusliku tegevusega alustamiseks loetakse seda kalendriaastat, mil taotleja taotles ÜPP abinõuna rakendatavat põllumajandustoetust. Samuti loetakse põllumajandusliku tegevusega alustamise ajaks seda kui taotleja asus iseseisvalt tegelema põllumajandusliku tegevusega. Siinkohal on mõeldud nii füüsilise isikuna, füüsilisest isikust ettevõtjana kui ja juriidilise isikuna tegutsemisega alustamist.

Järgmise juhuna loetakse põllumajandusliku tegevusega alustamiseks aega, mil taotleja asus põllumajandusliku tegevusega tegeleva juriidilise isiku juhtimis- või kontrolliorgani liikmena või omandas osaluse põllumajandusliku tegevusega tegelevas juriidilises isikus või astus selle liikmeks. Selle nõude kontrollimisel vaadatakse põllumajandusega seotud tegevusalasid äriregistrist: arvesse võetakse põllumajanduslikud Eesti Majanduse Tegevusalade Klassifikaatori (EMTAK) tegevusalade koodid algusega 01 (väljaarvatud 017, mis on jahindus) ja nende tegevustega alustamise aastat.

Samuti loetakse põllumajandusliku tegevusega alustamise ajaks seda, kui taotleja registreeris end loomapidajaks. Siinkohal on mõeldud nii füüsilise isikuna, füüsilisest isikust ettevõtjana kui ja juriidilise isikuna registreerimist.

Kui ettevõttes on mitu noort põllumajandustootjat, kes on ettevõttega liitunud erineval ajal, siis arvestatakse põllumajandusliku tegevuse algust selle liikme järgi, kes kõige varem alustas põllumajandusega. Kui taotleja on varasemalt olnud mõne teise põllumajandusliku tegevusega tegeleva juriidilise isiku juhtimis- või kontrolliorgani liikmeks, siis ei saa seda taotlejat pidada esmakordselt alustavaks nooreks põllumajandustootjaks. Arvesse võetakse taotleja kehtivaid ja kehtetuid seoseid teiste ettevõtetega.

**Lõikega 4** sätestatakse täiendav nõue juriidilistele isikutele, mille kohaselt noore põllumajandustootja toetust võib anda juriidilisele isikule, kelle iga osanik, aktsionär ja liige on sama juriidilise isiku juhatuse liige. Osanikud, aktsionärid peavad kuuluma juhatusse ning vastupidi - juhatuse liige peab olema osanik või aktsionär. K**õik osanikud peavad olema osaühingu juhatuse liikmed ja kõik juhatuse liikmed peavad olema osaühingu osanikud. Ka aktsiaseltsi kõik aktsionärid peavad olema aktsiaseltsi juhatuse liikmed ja kõik juhatuse liikmed peavad olema aktsiaseltsi aktsionärid.** Kõik mittetulundusühingu liikmed peavad olema mittetulundusühingu juhatuse liikmed ja kõik mittetulundusühingu juhatuse liikmed peavad olema mittetulundusühingu liikmed. Sarnane nõue kehtib ka teiste ettevõtlusvormide osas.

**Lõige 5** kohaselt antakse noore põllumajandustootjatoetust kuni 100 hektari põllumajandusmaa kohta, mis vastab §-s 3 sätestatud nõuetele. See tähendab seda, et toetuse taotleja põllumajandusmaa suurus ei ole piiratud, aga toetust antakse maksimaalselt kuni 100 hektari eest.

**Eelnõu §-s 9 sätestatakse toetuse taotlemisega seotud tingimused.**

**Lõikes 1** sätestatakse, et põhisissetuleku toetuse, ümberjaotava toetuse või noore põllumajandustootja toetuse taotleja esitab toetuse taotluse PRIAle ajavahemikul 2. maist kuni 15. juunini PRIA e-teenuse keskkonna kaudu, mis sisaldab toetuse menetlemiseks vajalike andmeid ja dokumente.

Liikmesriikidele on EL õigusega antud suuremad volitused rakendada uuel perioodil senisest paindlikumat toetuse taotluse süsteemi (taotluste esitamine, taotluse muutmine, taotluse tagasi võtmine), mida kohaldatakse ühtse haldus- ja kontrollisüsteemi (edaspidi *IAKS*) raames. Kui 2014-2020 programmperioodil rakendati hilinenud taotluste esitamist, millele kohaldati ka 1%list vähendamist iga hilinenud tööpäeva kohta, siis uuel perioodil sellist süsteemi ei kohaldata. Seega on perioodil 2023-2027 kehtestatud üks taotluse esitamise periood, mille kohaselt saavad eelpool nimetatud toetuse taotlejad esitada taotluse ajavahemikul 2. maist kuni 15. juunini PRIA e-teenuse keskkonna kaudu.

**Lõikes 2 ja 3** sätestatakse tingimused taotluse muudatuste esitamise kohta. Nimelt saab taotleja komisjoni rakendusmääruse (EL) nr 2022/1173 artikli 5 lõike 6 kohaselt esitada muudatused nende põldude piiride kohta, mille kohta ta taotleb lõikes 1 nimetatud ajavahemikul esitatud taotluse kohaselt pindalatoetust, hiljemalt taotluse esitamise aasta 15. augustiks.

Nimetatud sätte kohaselt on kuni 15. augustini lubatud peamiselt kahte sorti muudatused, mis on seotud peamiselt põldude ja nende piiride esitamisega. Esiteks, on lubatud põldude juurde lisamine maakasutuse näitamiseks, mis on oluline tingimuslikkuse süsteemi kohaldamiseks ning teiseks on lubatud põllu pindalade suurendamine.

Seega, võimaldatakse taotlejale olemasolevate taotlusealuste põllu pindalade suurendamist kui ka uute põldude lisamist, ilma toetuse taotlemise märketa. Toetuse taotlemise märgete lisamine olemasolevatele põldudele ei ole lubatud. Samuti ei ole lubatud toetuse taotlemise märke lisamine ka täiesti uuetele põldudele tulenevalt asjaolust, et toetuse taotluse esitamise periood on sätestatud ajavahemikus 02. maist kuni 15. juunini, mille jooksul peab taotleja taotlusele märkima, milliseid toetusi ta antud põllu kohta taotleb. Küll aga on lubatud põllu pindalade vähendamine ning taotlemise märgete eemaldamine ka peale 15. augustit, täpsemalt kuni 01. novembrini. Lubatud muudatuste tegemise võimalus on antud eelkõige seetõttu, et taotleja saaks oma taotluse vastavusse viia tegeliku olukorraga.

Kui eelarveperioodil 2014-2020 ei võimaldatud peale 15. juunit pindalade suurendamist taotlusaluste põldude osas, siis võrreldes uue perioodiga on pindalade suurendamine lubatud kuni 15. augustini.

Arvestades Eesti klimaatilisi tingimusi, siis 15. august on kuupäev, mil ajal peaks enamus põllumajanduskultuure veel kasvama ning mida kontrolliasutusel oleks võimalik veel kuni vegetatsiooniperioodi lõpuni tuvastada pinnaseire käigus või kohapealse kontrolli teel. Muudatuste tegemise tähtaeg on optimaalne tagamaks Euroopa Parlamendi ja nõukogu määruse (EL) 2021/2116 artikli 69 ja 70 kvaliteedi hindamise nõuetekohase rakendamise.

Lisaks on võimalik taotlejal esitada komisjoni rakendusmääruse (EL) nr 2022/1173 artikli 7 lõike 1 punktide a ja c kohased taotluse muudatused hiljemalt taotluse esitamise aasta 1. novembriks. Perioodil 2023-2027 on võimalik muudatusi teha pikema perioodi jooksul, kui see oli lubatud eelmise programmperioodi raames, mis on osaliselt tingitud ka pinnaseiresüsteemi rakendamisest, mis võimaldab süstemaatiliselt ja automaatselt seirata põllumajandustegevusi põllumajandusmaal.

Kui tähtaega ei ole määratud teisiti, on taotlejal võimalus muuta taotlust pinnaseire süsteemis osalevate nõuete osas ja mitteseiratavate nõuete osas. Teisisõnu, kui pinnaseire käigus on tuvastatud vastuolu, on võimalik taotlust muuta ning vastavaks viia selle põllu osas kuni 01. novembrini. Muutmine ja tagasivõtmine ei ole lubatud mitteseiratavate nõuete osas pärast seda, kui taotlejat on teavitatud kavatsusest läbi viia kohapealne kontroll või kui ta saab mittevastavusest teada kontrolli tulemusena.

Lisaks eelpool öeldule, on võimalik kuni 01. novembrini põllu pindade vähendamine kui ka taotlemise märgete eemaldamine.

**Lõike 4** kohaselt on taotlejal kohustus esitada nõutavad andmed ja dokumendid nii taotleja kui ka põllumajandusmaa kohta elektrooniliselt PRIA e-teenuse keskkonna kaudu.

**Eelnõu §-s 10 sätestatakse andmed toetuse taotleja kohta.**

**Lõike 1** kohaselt peab taotlus sisaldama haldusmenetluse seaduse § 14 lõike 3 punktides 1−4 nimetatud andmed ja taotleja registri- või isikukoodi. Haldusmenetluse seaduse § 14 reguleerib taotlustega seonduvat üldiselt. Sama paragrahvi lõike 3 punktide 1−4 kohaselt peab kirjalik taotlus sisaldama esitaja nime, taotluse selgelt sõnastatud sisu, taotluse esitamise kuupäeva ning ning selleks vajalikke kontaktandmeid.

**Lõike 2 ja 3** kohaselt esitab noore põllumajandustootja toetuse taotleja lisaks käesoleva paragrahvi lõikes 1 nimetatud andmetele ka andmed oma põllumajandusalase hariduse või töökogemuse kohta. Vastavad andmed on vajalikud noore põllumajandustootja toetuse taotleja vastavuse toetuse nõuetele välja selgitamiseks.

Lisaks sätestatakse, et käesoleva määruse paragrahv 8 lõike 1 punktis 2 nimetatud noore põllumajandustootja toetuse taotleja esitab samas punktis nimetatud füüsiliste isikute nimed ja isikukoodid, kui need ei ole kättesaadavad äriregistrist või mittetulundusühingute ja sihtasutuste registrist, ning andmed nende põllumajandusalase hariduse või töökogemuse kohta. Mittetulundusühingu ja tulundusühistu puhul on teatud juhtudel vajalik liikmete andmeid, et kontrollida toetuse nõuetele vastavust.

**Eelnõu §-s 11 sätestatakse taotlusel esitatavad andmed põllumajandusmaa kohta.**

**Lõike 1** kohaselt esitatakse taotlusel kogu taotleja põllumajandusliku majapidamise põllumajandusmaa, mida taotlejal on õigus kasutada, iga põllu kohta:

1) Põllumajandustoetuste ja põllumassiivide registrisse kantud põllumajandusmaa põllumassiivi tunnus.

Põllumassiivi tunnuseks on 11- kohaline unikaalne numberkood.

2) Põllumajandustoetuste ja põllumassiivide registrisse kandmata põllumajandusmaa katastritunnus maakatastris.

Taotlusele tuleb märkida kogu põllumajandusmaa kasutus ka nende põldude osas, mille kohta toetust ei taotleta, sealhulgas ka vähemalt 0,30 hektarilised põllud ja põllud, mis moodustavad kokku vähemalt 0,30 hektarilise maa-ala. Juhul, kui taotlejal on sellist põllumajandusmaad, mida tal on õigus kasutada, kuid ta ei soovi sellele toetust taotleda, siis tuleb ka selline põllumajandusmaa koos põllumassiivi tunnusega või katastritunnusega taotlusele märkida, kuid selle põllumajandusmaa põldude kohta ei tee taotleja märget toetuse taotlemise kohta, kuna taotleja peab täitma tingimuslikkuse nõudeid kogu tema kasutuses oleval põllumajandusmaal.

3) Pärandniidu elupaiga kood.

Alates 2023. aastast sisalduvad pärandniitude andmed kahes andmekogus:

- Põllumajandustoetuste ja põllumassiivide register (põllumassiivid)

- EELIS (pärandniidud)

Infotehnoloogilises võtmes jõuavad pärandniidud samasse geoinfosüsteemi, kus hoitakse ka põllumassiive. See aga ei tähenda seda, et pärandniitude andmed kantakse teise andmekogusse. Selle eesmärk on teostada erinevaid kattuvuste kontrolle, anda neile pindalatoetuste menetlemise seisukohast unikaalsed identifikaatorid, kuvada taotlusele jms. Sarnaselt jõuavad samasse geoinfosüsteemi ka katastrid, Natura 2000 piir, kinnismälestised, looduse üksikobjektid, pärandkultuuriobjektid, loomade registri tegevuskohad, veekaitsevööndid, nitraaditundlikud alad jms. Kõik loetletud andmekihid on erinevate andmekogude andmed ja ei muutu sellega, et neid kasutatakse põllumajandustoetuste ja põllumassiivide registri andmetega samas geoinfosüsteemis, selle andmekogu andmeteks.

4) Põllu või pärandniidu ala number ja pindala taotluse esitamise aastal 0,01 hektari täpsusega.

Põllu kohta saab toetust taotleda vähemalt 1,00 ha toetusõigusliku põllumajandusmaa kohta, mida taotlejal on õigus kasutada taotluse esitamise aasta 15. juuni seisuga, seejuures peab põllu pindala olema vähemalt 0,30 ha. Põhisissetuleku toetuse taotlemisel loetakse üheks põlluks samal põllumassiivil kõrvuti asuvad toetusõiguslikud põllud ka siis, kui need vastavad selle toetuse nõuetele ehk moodustavad ühtse kultuurigrupi (ühtne maa-ala) ja mis kokku moodustavad vähemalt 0,30 ha. Põllu number peab ühtima taotleja põlluraamatusse kirjutatud põllu numbriga.

5) Maakasutuse õiguslik alus.

Veergu märgitakse kas O – omandis, KR – kirjalik rendileping, SR – suuline rendileping, KV – kasutusvaldus või M – muul alusel. Kui suurel põllul on mitu maa kasutamise õiguslikku alust, siis piisab, kui märkida õiguslik alus, millega on hõlmatud suurem osa põllust. Põldu ei pea taotlusel kasutusõiguse alusel osadeks jagama.

6) Andmed, kas põld on kasutuses põllumaana, püsirohumaana või kasvavad põllul püsikultuurid.

Põllumajanduskultuurid ja lühiajaline rohumaa (P) - põllumajanduskultuurid on teraviljad, õli- ja kiukultuurid, kaunviljad, rühvelkultuurid, muud tehnilised kultuurid, köögiviljad, maasikad ning ravim- ja maitsetaimed. Lühiajaliseks rohumaaks loetakse maa, millel kasvatatakse heintaimi kuni 5 aastat.

Püsirohumaa (PR) − püsirohumaaks nimetatakse kõiki üle 5 aastaseid heintaimede põlde, mille maakasutuse tüübiks on taotlusel põldude loetelus märgitud püsirohumaa. Pärandniidud loetakse ka püsirohumaaks, aga nende puhul märgitakse taotlusele elupaigatüüp.

Püsikultuurid (PK) – külvikorravälised kultuurid, välja arvatud püsirohumaa ja püsikarjamaa, mis võtavad maa enda alla vähemalt viieks aastaks või kauemaks ja annavad korduvat saaki, sealhulgas puukoolid ja lühikese raieringiga madalmets.

7) Andmed, kas põld on kasutuses tagasirajatud pühirohumaa või keskkonnatundliku püsirohumaana.

Tagasirajatav püsirohumaa (TAR) − tagasirajatavat püsirohumaad käsitletakse alates tagasirajamisest püsirohumaana. Tagasirajatavat püsirohumaad tuleb hoida samal kohal kuni rohumaa vanuselise püsirohumaaks muutumiseni.

Keskkonnatundlik püsirohumaa (TPR) - keskkonnatundlik püsirohumaana käsitletakse Natura 2000 võrgustiku alal asuvat:

1) püsirohumaa, mille muld on 100 protsendi ulatuses turvasmuld;

2) pärandniit;

3) inventeeritud väärtuslik püsirohumaa.

8) Põllul kasvatatava põllumajanduskultuuri nimetus.

Kasvatatav põllumajanduskultuur tuleb märkida vastavalt PRIA kodulehel avaldatavale põllumajanduskultuuride loetelule. Teatud põllumajanduskultuuride puhul, näiteks muude rühvelkultuuride, muude köögiviljade jms korral, peab täpsustama, milliste kultuuridega on tegemist.

9) Kesa tüübi nimetus, kui põldu hoitakse kesas.

Kesana käsitletakse põllumaa külvikorras olevat maad, mida saab kasutada põllumajanduskultuuride tootmiseks või karjatamiseks või mis on tootmisest kõrvale jäetud maa vastavalt Euroopa Parlamendi ja nõukogu määruse (EL) nr 2021/2115 artiklitele 31 või 70 või III lisas loetletud HPK 8 standardile ning olenemata sellest, kas maa on kasvuhoonete all või püsi- või ära võetava katte all. Püsirohumaa ei ole külvikorras olev maa ning seda ei saa nimetada kesaks. Kesa on taotlemise aastal üldjuhul saagitootmisest kõrvale jäetud külvikorraga hõlmatud põllumaa. Eristatakse kolme liiki kesa:

1) haljaskesa on külvikorraga hõlmatud maa, mida kasutatakse haljasväetistaimede kasvatamiseks;

2) mustkesa on külvikorraga hõlmatud põllumajanduskultuurideta maa, mida haritakse umbrohtude hävitamiseks;

3) sööti jäetud maa on külvikorraga hõlmatud, taotlemise aastal tootmisest kõrvale jäetud maa.

Mustkesa ehk põllumajanduskultuurideta kesa märgitakse taotlusel maakasutustüübina M. Mustkesa on kesa, kus vegetatsiooniperioodil toimub maa ettevalmistamine järgnevate kultuuride külviks ning eelkultuure ei kasvatata. Mustkesa võiks soovitavalt harida nii, et umbrohutaimed ei kasvaks kõrgemaks kui 5 cm. Erandjuhul, tulenevalt ilmastikust, aktsepteeritakse mustkesana maad, millel umbrohtude kõrgus ei ületa 20 cm ja taimed ei ole jõudnud õitsemisfaasi.

10) Andmed, kas põldu hoitakse haljaskesas, ja kui hoitakse, siis haljaskesana kasvatatava põllumajanduskultuuri nimetus.

HK märgitakse, kui põlde kasutatakse haljaskesana.

11) Andmed, kas põllul kasvatatakse põllumajanduskultuuri haljasväetiseks.

HV märgitakse haljasväetisena kasvatatavate taimede puhul haljasmassi muldaviimise aastal.

12) Andmed, kas põllul kasvatatakse põllumajanduskultuuri heinaseemne tootmiseks.

Heinaseemne kasvatamise korral tehakse märge HS.

13) Andmed, kas põllul kasvatatakse põllumajanduskultuuri energia tootmiseks.

ENK märgitakse, kui põllul kasvatatakse põllumajanduskultuuri energia saamise eesmärgil.

14) Andmed, kas põllul kasvatatakse põllumajanduskultuuri haljasmassi saamiseks.

HM märgitakse, kui põllul kasvatakse põllumajanduskultuuri haljassöödaks, mis üldjuhul tähendab haljalt koristatavaid taimi haljasmassi saamiseks, k.a haljaskultuure taastuvenergia tootmiseks.

15) Andmed, kas põldu kasutatakse loomade karjatamiseks.

Loomade karjatamise korral tehakse märge KAR.

16) Andmed, kas põllul kasvatatakse põllumajanduskultuuri katmikalal.

K märgitakse, kui põllul kasvatatakse põllumajanduskultuuri katmikalal. Kui põllumajanduskultuuri kasvatatakse eesmärgiga saada saaki (teraks k.a. seemneks) või kasvatatakse põllumajanduskultuuri avamaal või madala katte all, siis tehakse märge TA.

17) Kanepisordi nimi, kui toetust taotletakse põllumajandusmaa kohta, millel kasvatatakse kanepit.

18) Andmed, kas põllu kohta taotletakse põhisissetuleku toetust.

19) Andmed, kas põllul kasutatakse taimekaitsevahendit.

**Lõike 2** kohaselt esitatakse põllumajandustoetuste ja põllumassiivide registrisse kantud põllumajandusmaa kohta põldude piirid põllumassiivi kaardil.

**Lõige 3** sätestab, et põllumajandustoetuste ja põllumassiivide registrisse kandmata põllumajandusmaa kohta esitatakse lõikes 2 nimetatud andmed katastrikaardil. Seega märgib taotleja sellise põllumajandusmaa puhul vajalikud andmed põllumassiivi kaardi asemel katastrikaardile.

**Lõige 4** sätestab, et lõike 1 punktis 4 nimetatud pärandniidu ala number, pindala ja piir esitatakse pärandniitude kaardil.

**Eelnõu §-s 12 sätestatakse andmed tingimuslikkuse kohta.**

Taotluses esitatakse § 5 lõikes 1 nimetatud nõuete täitmisega seoses andmed selle kohta kas taotleja:

1) kasutada oleval põllumajandusmaal on maastikuelemente, mida tuleb säilitada maa heas põllumajandus- ja keskkonnaseisundis hoidmise nõudena;

2) kasutab põllumajandusmaa niisutamiseks põhjavett rohkem kui 150 kuupmeetrit kuus või 10 kuupmeetrit ööpäevas või pinnavett rohkem kui 30 kuupmeetrit ööpäevas;

3) kasutab mineraalväetist või sõnnikut;

4) hoiab sõnnikut sõnnikuhoidlas või aunas;

5) hoiab silo silohoidlas või maa peal;

6) kasutab taimekaitsevahendit;

7) tegeleb loomsete esmatoodete tootmise ja turustamisega, ning sellega tegelemise korral nimetab taotleja loomse esmatoote, mille tootmise ja turustamisega ta tegeleb;

8) tegeleb mitteloomsete esmatoodete tootmise ja turustamisega, ning sellega tegelemise korral nimetab taotleja mitteloomse esmatoote, mille tootmise ja turustamisega ta tegeleb.

Taotleja peab PRIA-le teada andma, millised tingimuslikkuse süsteemiga seotud nõuded ja standardid tema puhul kohalduvad. Andmete küsimine on kooskõlas määruse (EL) nr 2022/1173 artikli 5 lõikega 3. Tegemist on varasemalt kehtinud nõuetele vastavuse küsimustikuga, mis on kehtinud alates 2012. aastast ja mille eesmärgiks on saada ülevaade nende taotlejale rakenduvate nõuete kohta, mille kohta ei ole võimalik saada piisavat infot olemasolevate registrite kaudu. Alates 2015. aastast on küsimustik olnud ühise taotlusvormi osa, mis esitatakse PRIA e-teenuse keskkonnas, kus taotlejale esitatakse väited. Taotleja ei saa jätta lahtreid tühjaks, vaid peab valima, millised esitatud väidetest on tema puhul asjakohased.

Alates 2023. aastal küsitakse andmeid seitsme olukorra kohta. Näiteks esmalt tuleb märkida, kas taotleja valduses on maa heas põllumajandus- ja keskkonnaseisundis hoidmise nõudena määratletud maastikuelemente, mida tuleb säilitada. Taotleja teeb märke, kui tema valduses on vähemalt üks maaeluministri 21. detsembri 2022. a määruse nr 68 „Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded“ §-s 6 lõigetes 1-4 ja 6-8 kirjeldatud ja kriteeriumitele vastav põllusaar, metsasiil, puude rida, hekk, kraav, kiviaed, puhastuslodu, settebasein.

Edasi teeb taotleja märke selle kohta, kas ta kasutab põllumajandusmaa niisutamiseks põhjavett rohkem kui 150 kuupmeetrit kuus või 10 kuupmeetrit ööpäevas või pinnavett rohkem kui 30 kuupmeetrit ööpäevas. Põllumajandusmaa niisutamiseks loetakse niisutus- ehk vihmutussüsteemi ja altniisutussüsteemi kasutust. Maaparandusseaduse § 3 lõike 5 järgi on niisutussüsteem  maatulundusmaa niisutamiseks ettenähtud maaparandussüsteem, mille kaudu vesi ammutatakse veekogust või põhjaveekihist ja jaotatakse niisutatavale maale.

Taotleja, kelle ettevõtte või majapidamise või põllumajandusliku majapidamise territooriumil kasutatakse mineraalväetisi, teeb märke, et ta kasutab mineraalväetisi või sõnnikut. Tegemist on tingimuslikkuse süsteemis kohustuslike majandamisnõuete põhja- ja pinnavee kaitse (KM 1) ja nitraadireostuse vältimise (KM 2) hulka kuuluvate nõuetega.

Taotleja, kelle ettevõttes või majapidamises või põllumajanduslikus majapidamises on sõnnikut, teeb märke selle kohta, kas sõnnikut hoitakse sõnnikuhoidlas või aunas. Tegemist on veeseaduse § 164 sätestatud nõuetega sõnniku ja virtsa hoidmisele ja mis on tingimuslikkuse süsteemi kohustuslike majandamisnõuete veekaitse nõueteks (KM 1 nõue 10 ning KM 2 nõue 11).

Taotleja, kelle ettevõttes või majapidamises või põllumajanduslikus majapidamises on silo, teeb märke selle kohta, kas silo hoitakse silohoidlas või maa peal. Tegemist on veeseaduse § 167 lõikes 1 sätestatud nõuetega sõnniku ja virtsa hoidmisele ja mis on tingimuslikkuse süsteemi kohustuslike majandamisnõuete veekaitse nõueteks (KM 1 nõue 12 ning KM 2 nõue 13).

Taotleja, kelle ettevõttes või majapidamises või põllumajanduslikus majapidamises kasutatakse taimekaitsevahendeid, teeb märke, et kasutab taimekaitsevahendeid. Tegemist on taimekaitseseaduse § 78 lõikes 1 sätestatud nõudega, mis on ühtlasi kohustuslike majandamisnõuete taimekaitsevahendite kasutamise nõudeks (KM 7-8). Märge tehakse juhul, kui taimekaitsevahendi kasutaja on taotleja enda ettevõttest või kui töö on tellitud teenuse osutajalt.

Kohustuslike majandamisnõuete toidu- ja söödaohutuse valdkonna (KM 5) nõuete kohaldumise määramiseks on vajalik teada andmeid taotlejate kohta, kes antud taotlusaastal tegelevad loomsete ja taimsete esmatoodete tootmise või turustamisega. Esmatootmise ja turustamisega seotud nõuded on sätestatud mitmetes Euroopa Liidu otsekohalduvates õigusaktides, riigisisestest õigusaktidest toiduseaduses ja söödaseaduses ning mitmetes muudes õigusaktides, mis on seotud tingimuslikkuse süsteemiga ja mille täpsed nõuded leiab kohustuslike majandamisnõuete toidu- ja söödaohutuse (KM 5) nõuete loetelust.

Seega taotleja, kes tegeleb loomsete esmatoodete (toorpiim, munad, mesi, muu) või mitteloomsete esmatoodete (teravili, köögivili, muu) tootmise ja turustamisega, teeb selle kohta märke. Kui taotleja toodab esmatooteid ainult enda tarbeks, siis ta märget ei tee. Esmatootmine on esmatoodete tootmine, pidamine või kasvatamine, kaasa arvatud saagikoristus, lüpsmine ja põllumajandusloomade kasvatamine enne tapmist. Taimsete esmatoodete tootmine on näiteks teravilja, puuvilja, köögivilja ja maitsetaimede kasvatamine ja sellega seonduvad tegevused (saagi koristamine, puhastamine, hoiustamine jne). Loomsete esmatoodete tootmine on nt munade tootmine ja kogumine tootja juures v.a munade pakkimine; mesindusega seonduvad tegevused, mida teostatakse mesiniku enda juures, nagu mee kogumine, vurritamine; lüpsiloomade lüpsmine ja piima hoiustamine piimafarmis; kalade kasvatamine vesiviljelusettevõtetes ning nende vedu töötlemisettevõttesse; toiduainete saamiseks kasvatatavate loomade pidamine põllumajandusettevõttes ning sellega seotud toimingud, kaasa arvatud lihaloomade vedu turule, tapamajja või loomade vedu põllumajandusettevõtete vahel. Loomsete esmatoodete hulka kuuluvad muu hulgas näiteks munad, toorpiim, mesi, kalatooted, teod jms. Värske liha ei ole esmatoode, kuna see saadakse pärast tapmist. Turuleviimine on toidu või sööda valdamine müügi eesmärgil, kaasa arvatud müügiks pakkumine ja mis tahes muud liiki tasu eest või tasuta üleandmine ning müük, turustamine ja muud liiki üleandmine.

**Lõike 2** kohaselt esitab taotleja andmed selle kohta, millisel viisil ta täidab maaeluministri 21. detsembri 2022. a määruse nr 68 „Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded“ § 5 lõikes 1 nimetud tootmisega mitteseotud maa-alade ja objektide minimaalse osakaalu nõuet.

**Eelnõu §-s 13 nimetatakse taotluse osaks olevad dokumendid.**

**Lõike 1** kohaselt esitab noore põllumajandustootja toetuse taotleja koos taotlusega põllumajandusliku õppekava läbimist tõendava dokumendi ärakiri või töösuhet tõendava dokumendi ärakiri, millest nähtub põllumajandusalal tegutsemise töökogemus. Sealjuures arvestatakse ainult kirjalikult vormistatud töölepinguid ning suulisi kokkuleppeid ei saa siinkohal lugeda piisavaks ega arvestada töökogemuse nõude täitmisel ega tõendamisel. Nimetatud dokumendid on üldjuhul olemas elektroonilisel kujul ja üles laetavad PRIA e-teenuse keskkonda.

**Lõike 2** kohaselt peab taotleja, kes taotleb toetust põllumajandusmaa kohta, millel kasvatatakse kanepit, esitama külvatud kanepiseemne müügipakendi originaaletiketid ajavahemikul 2. maist kuni 15. juunini.

**Lõige 3**  sätestab, et kui toetust taotletakse põllu kohta, mis asub kaitstaval loodusobjektil ja millel kasvatatakse lühikese raieringiga paju (*Salix*) madalmetsa, esitab taotleja koos taotlusega PRIA e-teenuse keskkonnas looduskaitseseaduse § 14 lõigetes 2 ja 3 sätestatud kaitstava loodusobjekti valitseja nõusoleku. Valitseja (näiteks Keskkonnaamet või kohalik omavalitsus) poolt antav nõusolek peab olema elektroonilisel kujul ja üles laetav PRIA e-teenuse keskkonda.

**Eelnõu §-s 14 sätestatakse taotleja, taotluse ja toetatavate tegevuste kontrollimine.**

**Lõike 1** kohaselt kontrollib PRIA taotluses esitatud andmete õigsust ning taotleja ja toetatava tegevuse vastavust toetuse saamise nõuetele ning käesolevas paragrahvis sätestatud juhul muu asutus. PRIA vaatab taotluse koos esitatud andmete ja dokumentidega läbi ning kontrollib nendes esitatud andmete õigsust, vajadusel esitab järelepärimisi, mille põhjal otsustab taotleja vastavuse toetuse saamise nõuetele.

**Lõike 2** kohaselt kontrollib Põllumajandus- ja Toiduamet (edaspidi *PTA*) lühikese raieringiga paju (*Salix*) madalmetsa kasvatamise vastavust maaparandusseadusele 14 tööpäeva jooksul põldude loetelu saamisest arvates. Kui eelmise programmperioodi raames oli madalmetsa kasvatamine seotud mulla perspektiivboniteediga (kõrgem kui 35 hindepunkti), mille määramisel lähtuti PTA andmetest, on uuel perioodil antud tingimus eemaldatud.

**Lõike 3** kohaselt Keskkonnaamet kontrollib pärandniidu ja selle ala piiri ja pindala vastavust taotlusel märgitule.

**Lõike 4** kohaselt paragrahvis 5 sätestatud tingimuslikkuse nõuetele vastavust kontrollivad maaeluministri 21. detsembri 2022. a määruses nr 68 „Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded“ sätestatud asutused samas määruses sätestatud ulatuses. Nendeks asutusteks on PRIA, Põllumajandus- ja Toiduamet ning Keskkonnaamet.

**Lõike 5** kohaselt teeb PRIA taotleja esitatud kanepiseemne müügipakendi originaaletiketile märke kontrolli kohta ning tagastab seejärel etiketi. PRIA kontrollib THC-sisalduse vastavust komisjoni delegeeritud määruse nr (EL) 2022/126 lisale 1.

**Eelnõu §-s 15 sätestatakse toetuse ühikumäära kehtestamine.**

**Lõike 1** kohaselt otsustab PRIA toetuse ühikumäära põhisissetuleku toetuse, ümberjaotava toetuse ja noore põllumajandustootja toetuse osas, arvestades Euroopa Liidu ühise põllumajanduspoliitika rakendamise seaduse § 16 lõikes 3 sätestatut.

**Lõike 2** kohaselt otsustab PRIA põhisissetuleku toetuse, ümberjaotava toetuse ja noore põllumajandustootja toetuse ühikumäära taotluse esitamise kalendriaasta 1. detsembriks. Ühikumäär tehakse teatavaks PRIA peadirektori käskkirjaga.

**Lõigetes 3 ja 4** sätestatakse ümberjaotava toetuse ühikumäär hektari kohta.

Toetust antakse vastavalt taotleja toetusõigusliku põllumajandusmaa suurusele. Koefitsiendiga 1,0 taotlejale, kelle toetusõigusliku põllumajandusmaa suurus on üle 10 hektari antakse toetust alatest esimesest hektarist kuni maksimaalselt 130 hektarini. Koefitsiendiga 0,43 taotlejale, kelle toetusõigusliku põllumajandusmaa suurus on kuni 10 hektarit antakse toetust kuni 10 hektarini. Maa kasutuse suurusgruppide lõikes on ettevõtlustulu koos tööjõukuludega ha kohta oluliselt kõrgem kuni 10 hektariga majapidamistes, kuhu kuuluvad muuhulgas ka väga vähese maaga, kuid suurte karjadega tootjad. Samas ei peaks väiksema maakasutusega majapidamistelt toetust suurematele suunama, mistõttu kujuneb 1-10 ha majapidamiste ühikumäär põhisissetuleku ja ümberjaotava toetuse summa alusel, jäädes madalamaks kui 10 ja enama ha majapidamistes. Ümberjaotava toetuse ülempiiri seadmisel on võetud aluseks FADN 2019. aasta keskmine ettevõtte suurus (130 ha) ning asjaolu, et suurim kahjum tekiks ilma toetusteta maa suurusgrupis 75-130 ha (-100 €/ha), kus peretööjõud asendub juba enam palgatööjõuga. Samal ajal ei teenita kahjumit pigem üle 500 ha maaga suurusgrupis. Eestis on üle 500 ha maakasutusega isikuid 416 ehk 4% kõikidest põllumajanduslikest majapidamistest. Seetõttu on planeeritud üle 10 ha suurustel majapidamistel kõrgema ühikumääraga toetus kui alla 10 ha suurustel majapidamistel esimeste 1-130 ha eest.

**Eelnõu §-s 16 sätestatakse toetuse vähendamine ja ühise põllumajanduspoliitika abinõudega seotud Euroopa Liidu finantshuvide kaitseks meetmete kohaldamine.**

**Lõikes 1 ja 2** sätestatakse, et Euroopa Liidu ühise põllumajanduspoliitika rakendamise seaduse § 13 lõikes 3 sätestatud juhul vähendatakse taotlejale antavat toetust, arvestades samas lõikes sätestatut. Lõikes 1 sätestatud juhul vähendatakse taotlejale antavat toetust, võttes aluseks taotluse alusel kindlaks määratud summa, mida taotlejal oleks õigus saada, millest on maha arvatud Euroopa Liidu ühise põllumajanduspoliitika rakendamise seaduse 12. peatükis sätestatud kaitsemeetmete kohaldamisega seotud summa.

Vähendamise kohaldamisel arvestatakse taotleja ja põllumajandusmaa vastavust toetuse saamise nõuetele ning taotlusel deklareeritud põllumajandusmaa pindala vastavust kontrolli käigus kindlaks tehtud pindalale. IAKS süsteemi üheks elemendiks on jätkuvalt karistuste süsteem, mille raames rakendatakse ka toetuste vähendamist. Senini on vähenduste kohaldamisel tuginetud peamiselt komisjoni detailsele reeglistikule ning erinevatele regulatsioonidele, kuid mis uuel perioodil muutub. Nimelt on perioodil 2023-2027 karistuste süsteemi kohaldamisel senisest rohkem paindlikkust, mistõttu vastava reeglistiku välja töötamine ning selle kohaldamine on jäetud liikmesriigile Euroopa Parlamendi ja nõukogu määruse (EL) nr 2021/2116 artikli 72 kohaselt ning lähtudes sama määruse artiklist 59. Siiski, on komisjon juhtinud liikmesriikide tähelepanu võimalusel kasutada juba olemasolevat süsteemi, millega on võimalik maandada riske ning ohtu fondidele. Sellest tulenevalt ei ole võrreldes perioodiga 2014-2020 vähendamiste aluspõhimõtted oluliselt muutunud.

**Lõike 3** kohaselt ühise põllumajanduspoliitika abinõudega seotud Euroopa Liidu finantshuvide kaitseks meetmete kohaldamise korral kohaldatakse Euroopa Liidu ühise põllumajanduspoliitika rakendamise seaduse §-des 107–110 sätestatut.

**Eelnõu §-s 17 sätestatakse taotluse rahuldamine ja rahuldamata jätmine.**

**Lõike 1** kohaselt teeb PRIA taotluse rahuldamise või rahuldamata jätmise otsuse taotluse esitamise kalendriaasta 10. detsembriks. Nimetatud tähtaja määramisel on arvestatud toetuste administreerimise keerukust ja mahukust ning asjaolu, et põllumajanduslikke otsetoetuseid võib vastavalt EL õigusele välja maksta alates taotluse esitamise aasta 1. detsembrist. Põllumajanduslike otsetoetuste menetlemise käigus tuvastatud rikkumiste korral tuleb vastavalt EL määrustele kas toetust vähendada või jätta taotlus rahuldamata.

**Lõike 2** kohaselt teeb PRIA taotluse rahuldamata jätmise otsuse Euroopa Parlamendi ja nõukogu määruse (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013 (ELT L 435, 06.12.2021, lk 187–261), artiklis 62 ning Euroopa Liidu ühise põllumajanduspoliitika rakendamise seaduse § 16 lõikes 8 sätestatud alustel.

**Eelnõu §-s 18 sätestatakse toetuse maksmine.**

Põhisissetuleku toetus, ümberjaotav toetus ja noore põllumajandustootja toetus makstakse toetuse saajale hiljemalt taotluse esitamise kalendriaastale järgneva kalendriaasta 30. juuniks. Vastavalt Euroopa Parlamendi ja nõukogu määruse (EL) nr 2021/2116 artikli 44 lõikele 2 tehakse toetuse saajatele makseid kuni 30. juunini taotluse esitamise aastale järgneval kalendriaastal.

**Eelnõu §-s 19 sätestatakse andmete avalikustamine.**

PRIAl on kohustus teavitada toetuse saajat tema andmete avalikustamisest ja töötlemisest Euroopa Parlamendi ja nõukogu määruse (EL) 2021/2116 artiklites 98 ja 99 sätestatud alustel ja korras.

**Eelnõu §-s 20 esitatakse rakendussätted.**

**Lõike 1** kohaselt loetakse 2023. aastal paragrahvi 2 lõikes 2 nimetatud aktiivseks põllumajandustootjaks taotleja, kelle põllumajandusliku majapidamise kohta anti 2022. kalendriaastal otsetoetusi kuni 5000 eurot samal aastal kehtinud Euroopa Liidu ühise põllumajanduspoliitika rakendamise seaduse alusel.

**Lõikes 2** sätestatakse, et käesolevas määruses sätestatud noore põllumajandustootja toetust antakse maksimaalselt määruse (EL) nr 2021/2115 artikli 30 lõikes 2 viidatud ajavahemiku nende aastate kohta, mille kohta ei ole taotlejale enne 2023. aastat antud maaeluministri 17. aprilli 2015. a määruse nr 32 „Otsetoetuste saamise üldised nõuded, ühtne pindalatoetus, kliima- ja keskkonnatoetus ning noore põllumajandustootja toetus” §-s 14 sätestatud noore põllumajandustootja toetust. Kui taotleja on varasemalt juba noore põllumajandustootja toetust 5 aastat saanud, siis käesoleva määrusega sätestatud noore põllumajandustootja toetust ei määrata. Käesoleva määrusega ei alga uuesti toetuse 5-aastane saamise periood. Kui taotleja on varasemalt juba noore põllumajandustootja toetust saanud, kuid 5-aastane saamise periood jäi pooleli, siis noore põllumajandustootja toetuse saamiseks peab taotleja vastama käesoleva määrusega sätestatud noore põllumajandustootja toetuse tingimustele.

**Eelnõu §-s 21 esitatakse määruse kehtetuks tunnistamine.**

Maaeluministri 17. aprilli 2015. a määrus nr 32 „Otsetoetuste saamise üldised nõuded, ühtne pindalatoetus, kliima- ja keskkonnatoetus ning noore põllumajandustootja toetus” tunnistatakse kehtetuks.

**Eelnõu §-s 22 sätestatakse määruse jõustumine.**

Määrus jõustub 1. jaanuaril 2023. aastal.

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega. Eelnõu ettevalmistamisel on lähtutud Euroopa Parlamendi ja nõukogu määrusest (EL) nr 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 6.12.2021, lk 1—186);

Euroopa Parlamendi ja nõukogu määrusest (EL) nr 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013( ELT L 435, 6.12.2021, lk 187—261);

Komisjoni delegeeritud määrusest (EL) nr 2022/126, millega täiendatakse Euroopa Parlamendi ja nõukogu määrust (EL) 2021/2115 täiendavate nõuetega teatavatele sekkumisviisidele, mille liikmesriigid määravad kindlaks kõnealuse määruse kohastes ajavahemikuks 2023–2027 ette nähtud ÜPP strateegiakavades, ning eeskirjadega, milles käsitletakse maa heas põllumajandus- ja keskkonnaseisundis hoidmise (HPK) 1. standardi kohast suhtarvu (ELT L 20, 31.1.2022, lk 52—94);

Komisjoni delegeeritud määrusest (EL) nr 2022/1172, millega täiendatakse Euroopa Parlamendi ja nõukogu määrust (EL) 2021/2116 ühtse haldus- ja kontrollisüsteemi osas ühises põllumajanduspoliitikas ning tingimuslikkusega seotud halduskaristuste kohaldamise ja arvutamise osas (ELT L 183, 8.7.2022, lk 12—22);

Komisjoni rakendusmäärusest (EL) nr 2022ja1173, millega kehtestatakse Euroopa Parlamendi ja nõukogu määruse (EL) 2021/2116 kohaldamise eeskirjad ühise põllumajanduspoliitika ühtse haldus- ja kontrollisüsteemi kohta (ELT L 183, 8.7.2022, lk 23—34).

**4. Määruse mõjud**

Programmperioodil 2023-2027 asendatakse senine ühtne pindalatoetus uue toetusega, põhisissetuleku toetusega. Alates 2015. aastast seoti ÜPT toetuse taotlemine kliima- ja keskkonnatoetuse ehk rohestamise toetusega, millega lisandusid kolm uut kliimat ja keskkonda säästvat põllumajandustava nagu põllumajanduskultuuride mitmekesistamine, püsirohumaade säilitamine ja ökoloogilise kasutuseesmärgiga maa-alade määratlemine. Uuel perioodil on varasemad rohestamise tavad saanud osaks uuest tingimuslikkuse süsteemist, mis on edaspidi baasnõuded kõikidele põllumajandustootjatele ning mille eest tulevikus eraldi toetust ei maksta.

Sellest tulenevalt võib öelda, et põhisissetuleku toetuse saamiseks on leevendatud nõuete täimisega seotud tingimusi. Kui varasemal perioodil oli ette nähtud iga-aastased tähtajalised tegevused põllumajandusmaade karjatamiseks ja harimiseks sobilikus seisukorras hoidmiseks ehk hooldamiseks, siis alates 2023. aastast on oluline säilitada nö avatud maastik. Teisisõnu tähendab see seda, et põllumajandusmaa, mis on taotleja kasutuses, peab vähemalt igal teisel aastal olema hooldatud, kasutades selliseid meetodeid või asjakohaseid agrotehnilisi võtteid, mis välistavad ebasoovitava taimestiku ulatusliku leviku ning võimaldavad seda maad kasutusele võtta põllumajandusliku tegevusega tegelemiseks ilma lisakuludeta järgmisel kasvuperioodil.

Põhisissetuleku toetuse raames kindlakstehtud põllumajandusmaa alusel antakse noore põllumajandustootja toetust maksimaalselt kuni 100 ha eest. Võttes arvesse 100 ha piirmäära, siis on kaetud sellega 78% noorte põllumajandustootjate kogu põllumajandusmaast. Noorte otsetoetuse maksmise põhimõtteks toetada kõiki noori põllumajandustootjaid läbi esimeste hektarite, mis tähendab, et toetust taotledes saavad toetust kõik toetuskõlblikud noored põllumajandustootjad kuni esimese 100 ha eest. Selline lähenemisviis on taotlejasõbralikum ning võimaldab paremini kaasa aidata põlvkondade vahetusele põllumajandussektoris.

Uue ja kohustusliku toetusena rakendatakse ümberjaotavat toetust. Ka perioodil 2014-2020 võimaldas komisjon liikmesriikidel vabatahtlikkuse alusel rakendada ümberjaotavat toetust, kuid siis otsustati seda mitte rakendada. 2021. a pindalatoetuse taotluste andmete alusel on ümberjaotava toetuse sihtgrupis ca 441 644 ha, millest 8% on suurusgrupis alla 10 ha suurustes majapidamistes ja 47% on üle 130 ha suurustes majapidamistes.

**Sotsiaalsed mõjud.**

Põllumajandus annab tööd ligikaudu 11 000 inimesele, kuid toidu esmatootmisesse panustatakse ka tasustamata tööga, mistõttu on aasta tööjõuühikutes ehk täiskohaga tööd ~17 000 inimesele. Lõplikeks kasusaajateks taskukohase toidu tarbijatena on 1,3 miljonit Eesti elanikku.

Tuginedes PRIAst saadud andmetele, on 2022. aastal Eestis kokku hinnanguliselt 13 600 ühtse pindalatoetuse taotlejat ning noore põllumajandustootja toetuse taotlejaid ligikaudu 640. Aastate lõikes on ÜPT toetuse taotlejate arv pisut kõikuv ning pigem kahanenud, kuid see-eest taotletav põllumajandusmaa pindala kasvanud. Näiteks, 2005. aastal oli Eestis kokku ligikaudu 18 000 ÜPT toetuse taotlejat, kogupindalaga 846 000 hektarit. Aastatel 2009-2011 langes ÜPT taotlejate arv 16 000 taotlejani, kuid põllumajandusmaa pindala seejuures kasvas võrreldes 2005. aastaga ligikaudu 50 000 hektarit. Alates 2017. aastast kuni käesoleva perioodi lõpuni, on eelpool nimetatud taotlejate arv vahemikus 13 000-14 000, mis on suhteliselt stabiilne. Küll aga on senise ühtse pindalatoetuse taotlustega kaetud põllumajandusmaa pindala kasvanud ligikaudu miljoni hektarini (970 000 ha). Eestis on kokku kasutatavat põllumajandusmaad 2022. aastal 986 050 ha, millest ühtse pindalatoetusega kaetakse ~98%.

**Mõju riigi julgeolekule ja välissuhetele.**

Ühine põllumajanduspoliitika annab põllumajandustootjatele aina enam võimalusi tegutseda vastavalt turu nõudlustele. Siiski, Eesti on avatud väike majandus ning erinevad globaalsed turu kõikumised avalduvad siin ulatuslikumalt. Et tagada põllumajandustootjatele teatud stabiilsus sissetulekutes, on oluline roll põhisissetulekutoetusel. Otsetoetused aitavad sektori sissetulekuid tasakaalustada, seda nii ebasoodsas turuolukorras kui ka ebasoodsate ilmastikutingimuste perioodil. Eesti toidujulgeolek ja kohalik tooraine toidutööstustele on seeläbi olulisel määral tagatud.

Põhisissetuleku toetuse, ümberjaotaval toetuse ning noore põllumajandustootja toetuse positiivne mõju avaldub ka maa kui tootmisressurssi igal hetkel kasutusse võtmise valmiduses. Taotleja kasutuses olev põllumajandusmaa peab olema hooldatud viisil, mis välistab ebasoovitava taimestiku ulatuslikku levikut ning peab olema kasutusele võetav ilma lisakuludeta ka järgmisel kasvuperioodil. Seega sel viisil on põllumajandusmaa säilitatud ja hoitud toidutootmiseks sobilikus korras.

**Mõju majandusele.**

Mõju majandusele on positiivne. Mõju majandusele tervikuna on oluline kaudselt, kuna põllumajandus annab vaid ~1,1% kogu loodavast lisandväärtusest. Samas mõju põllumajandussektori majanduslikele tulemustele on oluline. Perioodil 2023-2027 suunatakse antud määruse alusel põllumajandussektorisse ~738 miljonit eurot. 2021. aastal oli põllumajanduse majandusharu kogutoodangu väärtus ca 1,18 miljardit eurot. Otsetoetustena lisandub sellele veel ca 183 mln eurot ehk ~10% põllumajandustootjate sissetulekutest. Eestis ületab põllumajandussaaduste tootmise kulu põllumajanduse kogutoodangu väärtuse tootjahinnas kasutuses oleva põllumajandusmaa hektari kohta viimase viie aasta keskmisena ca 218 €/ha. Sellest kompenseeritakse põhisissetuleku toetusega ca 49%.

Ühise põllumajanduspoliitika eesmärgiks on ka toetuste õiglasem jaotus. Uue ja kohustusliku toetusena rakendatakse ümberjaotavat toetust. Ka perioodil 2014-2020 võimaldas komisjon liikmesriikidel vabatahtlikkuse alusel rakendada ümberjaotavat toetust, kuid siis otsustati seda mitte rakendada. Ümberjaotavat toetust antakse diferentseeritult kuni 130 ha eest, suunates seeläbi nõrgema turujõuga väiksematele tootjatele lisatoetust kuni 23 €/ha kohta. Põllumajandusliku raamatupidamise andmebaasi (*Farm Accountancy Data Network - FADN*) andmetel oli 2019. aastal keskmise põllumajandustootja maakastus 130 ha. Keskmisest väiksemate põllumajandustootjate tulu puudujääk (kogutoodangu väärtus jääb kogukulude väärtusele alla nii madalama efektiivsuse kui suurema tasustamata töö osatähtsuse tõttu) hektari kohta ulatub ligi 470 euroni, millest põhisissetuleku toetusega ja ümberjaotava toetusega kompenseeritakse ca 28%. 2021. a pindalatoetuse taotluste andmete alusel on ümberjaotava toetuse sihtgrupis ca 441 644 ha, millest 8% on suurusgrupis alla 10 ha suurustes majapidamistes ja 47% on üle 130 ha suurustes majapidamistes.

Põlvkondade vahetust soodustava noore põllumajandustootja toetusega lisandub kuni 40- aastaste juhtidega põllumajanduslike majapidamiste esimeste hektarite eest lisamakse ~82 €/ha, hüvitades koosmõjus põhisisstuleku toetusega tulu puudujäägist (kogutoodang ja kogukulude vahe) ca 80%.

**Mõju elu- ja looduskeskkonnale.**

EL eelarveperioodil 2023-2027 asendatakse senine ühtne pindalatoetus uue toetusega- põhisissetuleku toetusega. Alates 2015. aastast seoti ÜPT toetuse taotlemine kliima- ja keskkonnatoetuse ehk rohestamise toetusega, millega lisandusid kolm uut kliimat ja keskkonda säästvat põllumajandustava nagu põllumajanduskultuuride mitmekesistamine, püsirohumaade säilitamine ja ökoloogilise kasutuseesmärgiga maa-alade määratlemine. Uuel perioodil on varasemad rohestamise tavad saanud osaks uuest tingimuslikkuse süsteemist, mis on edaspidi baasnõuded kõikidele põllumajandustootjatele ning mille eest tulevikus eraldi toetust ei maksta.

Sellest tulenevalt võib öelda, et põhisissetuleku toetuse saamiseks on leevendatud nõuete täitmisega seotud tingimusi. Kui varasemal perioodil oli ette nähtud iga-aastased tähtajalised tegevused põllumajandusmaade karjatamiseks ja harimiseks sobilikus seisukorras hoidmiseks ehk hooldamiseks, siis alates 2023. aastast on oluline säilitada nö avatud maastik. Teisisõnu tähendab see seda, et põllumajandusmaa, mis on taotleja kasutuses, peab vähemalt igal teisel aastal olema hooldatud, kasutades selliseid meetodeid või asjakohaseid agrotehnilisi võtteid, mis välistavad ebasoovitava taimestiku ulatusliku leviku ning võimaldavad seda maad kasutusele võtta põllumajandusliku tegevusega tegelemiseks ilma lisakuludeta järgmisel kasvuperioodil.

Määruse alusel makstavate toetuste eesmärk on eelkõige turult saadava sissetuleku stabiliseerimine, seega ei ole mõju elu ja looduskeskkonnale oluline. ÜPP strateegiakava koostamisel kaasnes ka keskkonnamõju strateegiline hindamine[[2]](#footnote-3). Kokkuvõtvalt on ÜPP strateegiakava sekkumistel reeglina neutraalne või positiivne välismõju erinevatele keskkonnaelementidele (elurikkus, pinna- ja põhjavesi, maastik, mullastik, välisõhk, kliima). KSH raames ei tuvastatud selgelt ilmnevat ja/või olulist negatiivset keskkonnamõju ÜPP strateegiakava rakendamisest.

**Sotsiaalne, sealhulgas demograafiline mõju.**

Põllumajandussektor vajab põlvkondade vahetust, kuid selleks, et see saaks edudalt toimuda, on vaja noori motiveerida põllumajandusega alustama. 2020. a põllumajandusloenduse tulemused näitavad, et Eestis on alla 40-aastaste põllumajanduslike majapidamiste juhtide osakaal 17% kogu majapidamiste juhtide arvust ning enamus Eesti põllumajanduslike majapidamiste juhtidest jäävad vanuse vahemikku 45 kuni 54. Seejuures on üle 65 aastaste ja alla 40 aastaste juhtide suhe on 1,5. Noore põllumajandustootja toetusel on mõju põlvkonnavahetusse kuna toetust on suunatud kuni 40. aastastele noortele põllumajandustootjatele, kes on kas äsja esmakordselt alustanud põllumajandusliku tegevusega või onpõllumajandusettevõtte üle võtnud. Põhisissetuleku toetuse raames kindlakstehtud põllumajandusmaa alusel antakse noore põllumajandustootja toetust maksimaalselt kuni 100 ha eest. Võttes arvesse 100 ha piirmäära, siis on kaetud sellega 78% noorte põllumajandustootjate kogu põllumajandusmaast. Noore põllumajandustootja toetuse maksmise põhimõtteks toetada kõiki noori põllumajandustootjaid läbi esimeste hektarite, mis tähendab, et toetust antakse kõikidele toetuskõlblikele noortele põllumajandustootjatele kuni esimese 100 ha eest. Selline lähenemisviis on taotlejasõbralikum ning võimaldab paremini kaasa aidata põlvkondade vahetusele põllumajandussektoris.

**Mõju regionaalarengule, sh linna-, maa- ja rannapiirkondadele.**

Põhisissetuleku toetusel, ümberjaoval toetusel ja noore põllumajandustootja toetusel on kaudne positiivne mõju regionaalarengule ettevõtluse kaudu. Rakendatavat sissetulekutoetuste kava ei diferentseerita piirkondlikult, kuna puuduvad selgelt eristuvad piirkondlikud sotsiaalmajanduslikud erisused.

**Mõju riigiasutuste ja kohaliku omavalitsuse korraldusele.**

Toetuse rakendamine ei too kaasa uute töökohta loomise vajadust kuna varasemalt on toetatud põhisissetuleku toetuse, ümberjaotava toetuse ja noore põllumajandustootja toetuse tegevuste ellu viimist. Uuel finantsperioodil rakendub esmakordselt pindalatoetustele pinnaseiresüsteem, mis peab võimaldama regulaarselt ja süstemaatiliselt vaadelda, seirata ja hinnata põllumajanduslikke tegevusi ja praktikaid põllumajandusmaal. Selle kaudu on võimalik vähendada PRIA töökoormust toetuste andmisel.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Uue EL eelarveperioodi sekkumiste ettevalmistamistamiseks tuleb olemasolevad infosüsteemid kohandada vastavaks uue perioodi nõuetele. Määruse rakendamisega on seotud eelkõige infotehnoloogiline arenduskulu ning perioodi alguses ka täiendav tööjõukulu kasv. Vajalikud kulutused sekkumiste väljatöötamiseks on kavandatud katta PRIA-le eraldatud eelarve vahenditest. Määruse rakendamisega ei ole kavandatud lisakulutusi riigieelarve vahenditest. Samuti ei kavandata määruse rakendamisega tulusid.

Põhisissetuleku toetuse kogueelarve on aastateks 2023-2027 526 951 605 eurot. Ümberjaotava toetuse kogueelarve on samal perioodil 50 396 468 eurot ning noore põllumajandustootja toetuse kogueelarve 20 237 881 eurot.

Toetust rahastatakse 100% Euroopa Põllumajanduse Tagatisfondist (EAGF).

Põhisissetuleku toetuse eelarve on 2023. aastal 104 523 894 eurot. Ümberjaotava toetuse eelarve on samal aastal 9 821 828 eurot ning noore põllumajandustootja toetuse eelarve 3 928 731 eurot.

**6. Määruse jõustumine**

Määrus jõustub 1. jaanuaril 2023. aastal.

**7. Eelnõu kooskõlastamine, huvirühmade kaasamine ja avalik konsultatsioon**

Strateegiakava ettevalmistuseks moodustati 2019. a 18. juunil juhtkomisjon, kuhu kuulusid valdkondade huvigruppide ning riigiasutuste esindajad. Juhtkomisjoni ülesanneteks oli kujundada Eesti seisukohad Euroopa Liidu ühise põllumajanduspoliitika maaelu arengu toetuste andmist reguleerivate õigusaktide kohta ning koordineerida strateegiakava koostamist, teha ettepanekuid ja kujundada seisukoht strateegiakava kohta enne kava esitamist Vabariigi Valitsusele. Lisaks kohtusid strateegiakava ettevalmistuseks aastatel 2019–2020 valdkondlikud töögrupid. Juhtkomisjoni ja valdkondlike töögruppide materjalid on leitavad Maaeluministeeriumi kodulehelt[[3]](#footnote-4).

Eelnõu ettevalmistamise käigus on küsitud arvamust Põllumajanduse Registrite ja Informatsiooni Ametilt.

Eelnõu esitati eelnõude infosüsteemi EIS kaudu kooskõlastamiseks Rahandusministeeriumile, kes ei ole Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ § 7 lõike 4 kohaselt ettenähtud tähtajaks eelnõude infosüsteemi EIS kandnud kirja eelnõu heakskiitmise või eelnõuga põhjendamatult nõustumata jätmise kohta, seega loetakse eelnõu Rahandusministeeriumi poolt kooskõlastatuks.

Eelnõu esitati eelnõude infosüsteemi EIS kaudu kooskõlastamiseks ka Keskkonnaministeeriumile, kes kooskõlastas määruse eelnõu märkustega ning tegi ettepaneku

määruse eelnõu täiendada.

(allkirjastatud digitaalselt)

Marko Gorban

Kantsler

1. https://etki.ee/wp-content/uploads/2021/04/Hea\_pollumajandustava.pdf [↑](#footnote-ref-2)
2. Leitav Maaeluministeeriumi kodulehel üpp-strateegiakava-2023-KSH-aruanne.pdf [↑](#footnote-ref-3)
3. https://www.agri.ee/upp-strateegiakava-2023-2027-juhtkomisjon [↑](#footnote-ref-4)